text:
Tala o Faamasinoga
DANNY MASE
O le aso 26 Ianuari 2012 ua faatulaga e fofogaina ai le fa’asalaga a le Faamasinoga Maualuga, fa’asaga ia Danny Mase, lea ua ta’usala i le moliaga o le fa’ao’olima i le tulaga lua, o se solitulafono e mafai ona loka ai seisi i le lima tausaga, po o se salatupe e $5,000 po o fa’asalaga e lua.
Na molia Mase i le tulafono ina ua na togia se ta’avale i se fagu pia ma manu’a ai foliga o se ‘alu’alutoto e lua tausaga.
I se vaega o le maliliega ua sainia e Mase ma le malo, ua ta’utino ai Mase i lona faia o gaioiga e pei ona molia ai o ia.
Sa ta’utino Mase i luma o le fa’amasinoga, e na te le’i faia lenei tulaga ma se fa’amoemoega e manu’a ai se tasi.
Ua malilie loia a itu e lua o le a faatali le tuuina atu o ni a laua faafinauga mo se faasalaga e ono tuuina atu mo Mase, se’i maea ona laua faitauina se ripoti mai le Ofisa Faanofovaavaaia e uiga i lenei mataupu, peitai ua malamalama Mase ma iloa, tusa lava pe talosaga loia i le faamasinoga mo se faasalaga mama mo ia, e pule le faamasinoga pe talia pe teena ia fautuaga.
Ina ua talia e le faamasinoga le maliliega a Mase ma le malo, na talosaga ai loa le malo ina ia solofua isi moliaga uma o loo totoe ai faasaga i le ua molia, lea foi na talia e le faamasinoga.
ASOTASI MAIAVA
O le alii talavou e 20 tausaga lea na to’atolu i ai alii na osofaia le faleoloa o Mu i Ottoville, ua ia ta’utino i luma o le Fa’amasinoga Maualuga i le vaiaso na te’a nei, e fa’amaonia lona fesoasoani i isi tagata i le solia o le tulafono o le faomea faamalosi, ina ua latou ulufale ma ni alii se toalua e laiti i lalo o le tulafono i totonu o le faleoloa, ma latou gaoia ni oloa sa i totonu.
O le alii o Asotasi Maiava na uluai tu’ua’ia e le malo i moli’aga mamafa e aofia ai le faomea i le tulaga muamua, taupulepule e fa’atino le solitulafono o le faomea, atoa ai ma le faaaoga faasolitulafono o se a’upega.
Ae i lalo o le maliliega sa ia sainia ma le malo, lea foi na talia e le faamasinoga i le vaiaso na tea nei, ua tausalaina ai o ia i le moliaga o le taupulepule ma nisi e faatino le solitulafono o le talepe fale, ae solofua ai e le faamasinoga isi moliaga o loo totoe ai.
I le tali ioe ai o Maiava i le solitulafono e pei ona tausalaina ai o ia sa ia taua ai e faapea, sa latou taupulepule ma ni alii laiti se toalua, e 14 tausaga ma le 17 tausaga le matutua, ina ia latou osofaia le faleoloa o Mu i Ottoville, i le taimi sa faia ai sa latou inugapia.
Na fa’amaonia e Maiava lona avatua o se fana pepelo ma latou ulufale fa’amalosi ai i totonu o le faleoloa, ma latou ave faamalosi ai ni oloa e pei o pepe faitelefoni, pepa sikaleti, ma se vaega tupe laititi mai totonu o le faleoloa.
Ua malamalama Maiava i vaega uma o le latou maliliega ma le malo lea ua talia e le faamasinoga, e aofia ai le pule o le faamasinoga pe talia ni fautuaga o le a tuuina atu e loia mo se faasalaga mo ia.
Ua ia malamalama foi, e le mafai ona toe suia lana tali ioe ua tuuina atu pe afai e tuuina mai se faasalaga a le faamasinoga ae le tusa ai ma lona manao.
O lo o taofia pea i le toese le alii o Maiava e faatali ai le aso 26 Ianuari 2012 lea ua faamoemoe e lau ai lona faasalaga.
SOPI SENIO
Na te’ena e Sopi Senio tu’uaiga o le fa’ao’olima i le tulaga muamua ma le fa’atupu vevesi i nofoaga faitele, ina ua tulai i luma o le Faamasinoga Maualuga i le vaiaso na tea nei. I lona te’ena ai o tuuaiga a le malo, ua faatulaga ai loa e le faamasinoga lana uluai iloiloga e faia lea i le aso 23 Ianuari 2012.
O le moliaga mamafa o lo o tu’ua’ia ai Senio, na afua mai i se fa’alavelave na tulai mai i le amataga o le masina nei i Leone, ina ua ia so’aina se isi alii i lana taavale, e mafua mai i se feeseeseaiga tau i fanua.
Ua tatala i tua Senio mai i le falepuipui, i lalo o ni poloa’iga mai i le fa’amasinoga, ina ua mae’a ona ia totogia le $25,000 e pei ona sa fa’atulaga e le fa’amasinoga.
PIO FAGAAUTAU
O le alii talavou lea o lo o tu’uaia i lona ulufale faamalosi lea i totonu o le fale a se tasi o lona au aiga i Amaluia, ma ia gaoia ai ni meaaoga mai totonu o le fale, ua faatulaga e le faamasinoga maualuga le aso 13 Ianuari 2012 e faia ai le ulua’i iloiloga o lana mataupu.
Na te’ena e le alii o Pio Fagaautau moliaga o le talepe fale i le tulaga muamua ma le gaoi ina ua tulai i luma o le faamasinoga maualuga i le aso Faraile na tea nei, ma o lana loia o Leslie Cardin na faaleoina lana tali tetee faasaga i tuuaiga a le malo.
I fa’amaumauga a le fa’amasinoga o lo o taua ai, pe tusa o le itula e 5:00 i le vaveao o le aso 8 Tesema, o lo o tu’ua’ia ai e le malo na ulufale faamalosi ai Fagaautau i totonu o le fale o se tasi o lona auaiga i Amaluia, ma ia gaoia ai se telefoni, seevae atoa ai ma se tinoitupe.
O lo o taofia pea i le toese i Tafuna le ua molia ina ua le mafai ona ia totogia le $15,000 lea ua faatulaga e tatala ai o ia i tua.


c: text/html

text:
Titina le ua toe folafola le fasioti o le fafine
O le alii lea o lo o tuuaia e leoleo i le fasiga o lona toalua e ala i le titina o lona ua, po foliga, ato i lalo ma folafola lona fasiotiina o ia, ua taofia nei e le faamasinoga i le falepuipui e faatasi ai suesuega a leoleo o lo o faaauau, ma iloilo ai pe i ai ni moliaga mamafa e ono faia faasaga ia te ia.
O lo o taua foi i faamaumauga a le faamasinoga e faapea, ina ua faailoa e le fafine i lona toalua o le a ia viliina le Ofisa o Leoleo, sa faailoa i ai e le ua molia e faapea, e le popole i ai aua o le leoleo lava e alu atu ia te ia na te fanaina.
O le a le mafai ona faalauiloa le igoa o le sifi lea ona o puipuiga lava i lalo o le tulafono, ina nei mafai ai ona iloa ma lona toalua o lo o aafia i lenei mataupu.
Ae tusa ai ma faamaumauga a le faamasinoga o lo o taua ai e faapea, o le taimi lava na maua ai le avanoa o le fafine e alu ai i lona aiga pe tusa o le itula e 5:00 i le vaveao o le Lua, 20 Novema 2012, o le taimi foi lea na ia viliina ai loa le Ofisa o Leoleo ma faailoa i ai gaioiga sa faia e lona toalua ia te ia.
Na faamatala e le fafine i leoleo e faapea, a’o alu atu i le taavale ua manava i le afiafi lea, na te’i i le talotalo atu o lona toalua o lo o nofonofo i le Falema’i Tua i Leone ia te ia.
Na tu le taavale ona savali mai lea o lona toalua ma fai atu ia te ia, e oso i le isi nofoa ae avatu le taavale na te aveina.
Fai mai le fafine, na faatonu o ia e lona toalua e alu i fafo ma le taavale, peitai na faateia o ia ina ua mau le ua molia i lona lauulu ma toso o ia i fafo, faatasi ai ma po e tolu na tau i ona foliga.
Fai mai faamaumauga a le faamasinoga, na faaauau ai lava lea ona fai o amioga a le ua molia i lona toalua, e ala i lona fasiina lea o ia, titina le ua, togi i lalo o le palapala atoa ai ma le folafola o lona fasiotiina o ia.
O le isi gaioiga na faia e le ua molia o lona ave lea o lona toalua i le latou fale ma loka ai o ia i le po atoa i totonu o lona potu seia aulia le itula e 5:00 i le vaveao ina ua maua le avanoa o le fafine e sola ese ai, o lea na ia faafesootaiina ai loa le ofisa o leoleo mo se fesoasoani.
Na faailoa e si fafine i leoleo e faapea, na mafua ona ia faia mea uma na faatonu ai o ia e lona toalua, o lona fefe lea ina ne’i i ai se isi mea matuia e faia e le tamaloa ia te ia.
E le’i maua e leoleo le ua molia ina ua latou sailia o ia i le vaveao lea, ma ina ua latou faailoa i le fafine ua latou fiu e su’e lona toalua, sa fefe le fafine ma ia toe talosaga i leoleo ina ia o pea e saili lona toalua.
Fai mai faamaumauga a le faamasinoga, na iloa lelei e leoleo le fefe o le fafine i lona toalua ona o mea sa ia faia ia te ia.
O lo o taua foi i faamaumauga a le faamasinoga e faapea, ina ua faailoa e le fafine i lona toalua o le a ia viliina leoleo, ae na tali i ai le ua molia, e le popole i ni leoleo, o le taimi foi e o atu ai leoleo e su’e ia, na te fanaina ai ma le leoleo.

robotstxt: allowed

filter: keep


text:
Alofa: Fa'avae ai Aiga— Vaega 102
Ua sao le fale atoa, ua leai se tasi na toe tautala, na liliu ane nei Tagiilima ma ua amata loa lana tautalaga. “Fai mai lagiga a le faisalamo, “Ierusalema e, a fai e galo ‘oe ia te a’u, ia galo lava i lo’u lima taumatau; a fai ou te le manatua ‘oe, ia pipi’i a’e lo’u laulaufaiva i lo’u gutu, pe a le fa’asilisili ‘oe i mea uma ou te fiafia i ai.”
Ua leai se tasi o le aiga e toe gagana i lea taimi ua fa’alologo uma nei i le tautalaga a Tagiilima. “O le aiga lenei, o le tino ma le toto, o le a’ano ma le ivi, o le uso tu’ofe, e aiga ma fa’afesaga’i tagata uma. Fa’alogo mai outou, o le tagata o lo’o faiava ma nofotane i totonu o le aiga lenei, ou te fa’amalulu atu, ae tatau ona outou tula’i ma o atu i tua fale tou te mapu i ai. O le talanoaga lenei, ua patino tonu lava i tau toto, ivi, ma a’ano, e le tatau ona outou i ai i le talanoaga lenei, se i sau se taimi ona outou fa’afofoga lea i le iuga e taoto ai fingalo o le aiga.”
Ua tula’i uma nei le vaega lea ma ua lavevea atu ai ma le lo’omatua o Analosa le to’alua o Lolesio ma le lo’omatua o Sunema, le to’alua o Tovi’o.
Na va’aia e Tagiilima le to’atele o le au faiava ma le au nofotane o lo’o i totonu o lona aiga ina ua tula’i ‘ese i lea taimi. Ina ua iloa e le lo’omatua ua malu le fale, na liliu ane loa i ona tuagane ma lona uso, fa’atasi ma ona tausoga.
“Fa’afofoga lelei mai outou, sa i ai lo’u manatu o le a i ai se isi o outou o le a faia le tulaga lenei. Ua leva ona tatau ona tula’i ‘ese, e moni lava ua i ai fai a i totonu o le aiga lenei, ae tasi lava le auala, o fanau. A o’o loa ina si’isi’i le tai loloto o faigamea a se aiga, o iina e tatau ona fai ai le tulaga lea ua ou faia i le afiafi lenei.” Ua leai se tasi na toe gagana, ua na o le punonou lava.
“O le isi lenei itu o le a ou tautala atu ai ia te outou, afai ua le maua se to’afilemu o le feiloa’iga lenei ua tatau ona o tatou toe fo’i i tua i tulaga na o mai ai o tatou tua’a. Afai fo’i o le a le maua se nofo fealofani ona o tulaga fa’apenei, ia o tatou toe tepa i ala o le vavau, o iina e maua ai le fa’aiuga o le mataupu lenei. Tatou toe tepa i tua i ala na asa mai e o tatou tua’a. O le vaofilifili ma le sami loloto na o latou asaina, aisea, ina ia maua e i tatou fanau le nonofo fealofani ma le fetausi a’i.
“O fea o i ai nei, a lea ua ou fa’alogologo atu, o lenei ua tolu aso o tatou fesaga’i, tolu aso o tau sa’ili po’o fea o ta’oto ai le fa’autaga loloto i finagalo o lo tatou aiga potopoto i le mataupu lenei. O le tolu fo’i nei o aso, lea fa’atoa ou tautala atu i luma o le aiga potopoto. Sa ou nofo ma ou fa’alogologo pe a tua ma ni a lenei fa’atasiga, sa nono manu i le Atua, ina alofa ma fa’asino mai le auala sa’o ma le tonu ina ia mapu ai o outou finagalo i le mea e silisili ona lelei e ao ona fai”
Ua pe i o se maliu ua fai nei i le aiga i lea taimi, ua leai se tasi na toe tautala. “O le aiga lenei, o se aiga ua sili ona to’atele ona tagata, o le a le mafua’aga ua fa’apea umi ai, ona o le felotoa’i ma le fai loto o le tagata lava ia. Ua alofa ifo lava le tagata ia ua na o ia ma lana fanau. E moni, ae ia o tatou manatua lelei, ia fa’asalafa le alofa, ina ia aofia fa’atasi ai uso, tuagane, tausoga o aiga lata mai.
“Tatou tepa i ala o le vavau, ona o tatou iloa lea o le amataga mai o le tatou aiga ma ona tulaga tuma’oti ua uma ona fa’ata’atia e o tatou tua’a. O lea ua au mai le tali i le fanau a Naomi mai Niu Sila, e leai se tasi o la’ua e toe fo’i mai i le aiga, se i vagana ai o ni fa’alavelave e fai ona o’o mai lea tatou te feiloa’i. O Naomi, o le ulumatua lea o le fanau a o tatou tua’a. Ua uma atu la le itu lea, ona o tatou toe tepa lea ma o tatou toe manatunatu, po’o ai e soso’o ma Naomi, o lo matou tama o Falaniko, lea na matai i le suafa matai o lo tatou aiga o Puleimeauma. O ai le ulumatua a Puleimeauma, o le tagata lenei e tautala atu. E i ai se fanau a le tagata lea e tautala atu, ioe, o lo’o i ai lana fanau tama e to’atolu, e ulumatua Lolesio, o lo’o i ai Emani, ma le tama o Eteuati fa’apea Loimataoapaula lea e nofo atu. O le fa’asologa le na o se aiga, ae se i vagana, ua ou loto malie e lafo atu i se tasi o a outou fanau, ona fa’atoa fai lea. Oi, o le a fai lava outou ae le se i fai ma va’ai mai i lo’u nofo atu. Ua alu lava le tagata latou ua leai se tapasa o lona va’a, ae le se i alu ma tilotilo mai i tua po’o le a le tulaga e sili ona lelei ina ia mautu ai le mataupu lenei.”


text:
Mataupu 1
Ua vavalo Liae e uiga i se laueleele o le saolotoga—O le a faataapeapeina ma fasia ana fanau pe afai latou te teena le Paia e Toatasi o Isaraelu—Ua ia apoapoaia ona atalii ia oofu i le ofutau o le amiotonu. E tusa o le 588–570 T.L.M.
1 Ma o lenei sa oo ina ua uma ona faaiu e aʼu, o Nifae, le aoaoga o oʼu uso, sa tautala atu foi lo matou atamā, o Liae, ia te i latou i mea e tele, ma toe faamanatu atu ia te i latou, mea tetele na faia e le Alii mo i latou i le aumaia o i latou i fafo mai le laueleele o Ierusalema.
2 Ma sa ia tautala atu ia te i latou e uiga ia latou afouvalega i luga o le vasa, ma le alofa mutimutivale o le Atua i le faasaoina o o latou ola, sa lē tofatumoanaina ai i latou i le sami.
3 Ma sa ia tautala atu foi ia te i latou e uiga i le laueleele o le folafolaga, lea ua latou maua—i le alofa mutimutivale tele o le Alii i le lapataiina o i matou e tatau ona matou sosola i fafo mai le laueleele o Ierusalema.
4 Aua faauta, sa fai mai o ia, sa ou vaai i se afaaaliga vaaia, lea ua ou iloa ai ua faaumatia eIerusalema; ma a na tatou nonofo ai pea i Ierusalema po ua tatou ifano foi.
5 Peitai, sa fai mai o ia, e ui i o tatou puapuaga, ua tatou maua se alaueleele o le folafolaga, o se laueleele ua esili ona lelei i isi laueleele uma; o se laueleele na osifeagaiga ai le Alii le Atua ma aʼu e avea o se laueleele mo le tofi o aʼu fanau. Ioe, ua iosifeagaiga mai e le Alii lenei laueleele ia te aʼu, ma aʼu fanau e faavavau, ma i latou uma foi o e e taitai ese i fafo mai isi atunuu e le aao o le Alii.
6 O le mea lea, o aʼu o Liae, ou te vavalo atu e tusa ma galuega a le Agaga ua i totonu ia te aʼu, o le a leai se atasi e sau i lenei laueleele vagana ai e aumai i ai i latou e le aao o le Alii.
7 O le mea lea, ua faapaiaina lenei alaueleele mo ia o lē e aumai i ai e ia. Ma afai latou te auauna atu ia te ia e tusa ma poloaiga ua ia tuuina mai, o le a avea ma laueleele o le esaolotoga ia te i latou; o le mea lea, e lē aveifoa lava i latou i lalo i le faatagataotauaina; afai e ave ifo i latou i lalo i le faatagataotauaina, e ave ifo ona o le amioletonu; ona afai e faateteleina le amioletonu o le a ifetuuina le laueleele ona o i latou, ae o le a faamanuiaina e faavavau mo e amiotonu.
8 Ma faauta, o le poto ua tatau ai ona taofia o lenei laueleele mai i le iloa e isi atunuu; aua faauta, a iloa e isi atunuu, o le a faatumulia le laueleele i atunuu e tele, o le a leai ai se mea e fai mo se tofi.
9 O le mea lea, o aʼu, o Liae, ua ou maua se folafolaga, ao le tulaga e oo i ai le tausiga o ana poloaiga e i latou o e o le a aumai i fafo o le laueleele o Ierusalema e le Alii le Atua, o le a emanuia i latou i luga o lenei laueleele; ma o le a taofia i latou mai i le iloa e isi atunuu uma, ina ia latou maua lenei laueleele mo i latou lava. Ma afai o le a latou itausia ana poloaiga o le a faamanuiaina i latou i luga o lenei laueleele, ma o le a leai se tasi e faalavelave ia te i latou, pe aveesea le laueleele o lo latou tofi; ma o le a latou nonofo saogalemu ai e faavavau.
10 Ae faauta, a oo mai le taimi e faaitiitia ai i latou i le lē talitonu, ina ua uma lea ona latou maua o faamanuiaga tetele naʼuā mai le aao o le Alii—i le maua lea o se malamalama e uiga i le foafoaga o le lalolagi, ma tagata uma, ma iloa galuega tetele ma ofoofogia a le Alii mai le foafoaga o le lalolagi; ma le tuuina mai o le mana ia te i latou e fai ai mea uma i le faatuatua; ma le mauaina o poloaiga uma mai le amataga, ma le aumaia o i latou i lenei laueleele peleina o le folafolaga e lona agalelei e lē gata—faauta, ou te fai atu, afai e oo mai le aso latou te teena ai le Paia e Toatasi o Isaraelu, le aMesia moni, lo latou Togiola ma lo latou Atua, faauta, o le a oo mai i o latou luga faamasinoga a ia o lē ua tonu.
11 Ioe, o le a aumai e ia aisi atunuu ia te i latou, ma o le a ia tuu atu ia te i latou le mana, ma o le a ia aveese mai ia te i latou laueleele ua latou maua, ma o le a ia faia ia efaataapeapeina i latou ma fasia.
12 Ioe, aʼo solo atu le tasi tupulaga i le isi tupulaga, o le a i ai le afaamasaa toto, ma asiasiga tetele i totonu ia te i latou; o le mea lea, oʼu atalii e, ou te manao ai ia outou manatua; ioe, ou te manao ia outou faalogologo mai i aʼu upu.
13 E, pe a na outou ala mai; ala mai i le moe gase, ioe, mai le moe lava o aseoli, ma lulu ese efilifili leaga matautia ua noatia ai outou, o filifili lava ia e noatia ai le fanauga a tagata, ia ua aveese atu ai faatagataotaua i latou i lalo i le to ifaavavau o le pagatia ma le malaia.
14 Ala mai ia! ma tutulai mai i le efuefu, ma faalogo mai i upu a se amatua tetete, o lē ua lata ona outou faataatia i lalo lona tino i totonu o le etuugamau malulu ma ligoligoa, e lē mafai e se tagata malaga ona toe foi mai ai; toe o ni aso ona ou alu ai lea i le iala o le lalolagi uma.
15 Ae faauta, ua atogiolaina loʼu agaga mai seoli e le Alii; ua ou vaai i lona mamalu, ma ua siosiomia aʼu e faavavau i eaao o lona ialofa.
16 Ma ou te manao ia outou manatua e tausi i atulafono ma faamasinoga a le Alii; faauta, o le mea lenei sa sili ona popole i ai loʼu agaga mai le amataga.
17 Sa mamafa tele loʼu loto i le faanoanoa mai lea taimi i lea taimi, ona sa ou fefe, neʼi afio mai le Alii lo outou Atua i o outou luga i le atoatoa o lona atoasa ona o le maaa o o outou loto, ina ia evavae ese outou ma faaumatia e faavavau;
18 Pe, neʼi oo mai se fetuu i o outou luga mo le va o atupulaga e tele; ma asia ai outou i le pelu, ma i le oge, ma inosia, ma taitaiina ai outou e tusa ma le loto ma le faatagataotauaina a le etiapolo.
19 E, oʼu atalii e, pe a na lē mafai ona oo mai o nei mea i o outou luga, ae ia mafai ona avea o outou ma tagata sili ona lelei ma afaapitoa o le Alii. Ae faauta, ia faia lava lona finagalo; ona o ona eala e amiotonu e faavavau.
20 Ma ua fetalai mai o ia e faapea: aO le tulaga e oo i ai la outou tausiga o aʼu epoloaiga o le a outou imanuia i le laueleele; ae afai tou te lē tausi i aʼu poloaiga o le a vavae ese outou mai oʼu luma.
21 Ma o lenei, ina ia olioli loʼu agaga ia te outou, ma ina ia tuua e loʼu loto lenei lalolagi i le fiafia ona o outou, ina ia lē aveifoa aʼu i lalo i le tuugamau i le faavauvau ma le faanoanoa, tutulai ia mai i le efuefu, oʼu atalii e, ma ia afaatamatane, ma mauaʼi i le emafaufau e tasi ma le loto e tasi, ma lotogatasi i mea uma, ina ia outou lē o ifo i lalo i le faatagataotauaina;
22 Ina ia lē fetuuina outou i se fetuu tiga; o lenei foi, ina ia outou lē aumai i o outou luga le lē fiafia o le aAtua faamasinotonu, e faaumatia ai, ioe, le faaumatiaga lava lea e faavavau o le agaga atoa ma le tino.
23 Ala mai ia, oʼu atalii e; oofu i le aofutau o le amiotonu. Lulu ese filifili ua noatia ai outou, ma o mai i fafo o le pouliuli, ma tutulai mai i le efuefu.
24 ʼAua le toe fouvale i lo outou uso; o lē ua mamalu ana vaaiga, ma o lē sa tausia poloaiga mai le taimi na tatou tuua ai Ierusalema; ma o lē ua avea o se auupega i aao o le Atua, i le aumaia o i tatou i le laueleele o le folafolaga; aua a na leai o ia, po ua tatou fano i le fia aaai i le vao; e ui i lea, sa outou saili e eaveese lona ola; ioe, sa mafatia o ia i le faanoanoa tele ona o outou.
25 Ma ua ou fefe tele ma gatete ona o outou, neʼi toe mafatia o ia; aua faauta, ua outou tuuaʼi o ia e faapea ua saili e ia le mana ma le apule i luga o outou; peitai ua ou iloa sa lei saili o ia mo le mana po o le pule i luga o outou, ae ua saili e ia le mamalu o le Atua, ma lo outou lava manuia e faavavau.
26 Ma sa outou muimui ona ua tautala manino atu o ia ia te outou. Ua outou fai mai ua ia faaaoga upu amatuitui; ua outou fai mai ua ita o ia ia te outou; ae faauta, o le matuitui o ana upu o le matuitui lea o le mana o le afioga a le Atua, lea sa ia te ia; ma o le mea lea ua outou taʼua o le ita, o le upumoni lea, e tusa ma le upumoni ua i ai i le Atua, lea sa lē mafai e ia ona taofi, na faailoa atu ai ma le lotoa e uiga ia outou amioletonu.
27 Ma e tatau ona i ai ia te ia le amana o le Atua, e oo i lona poloaiina o outou ia outou usiusitai. Ae faauta, e lē o ia, ae o le eAgaga o le Alii lea sa ia te ia, lea sa itatalaina lona gutu e tautala atu ai sa lē mafai e ia ona tapunia.
28 Ma o lenei loʼu atalii e, Lamana, ma Lemuelu foi ma Sama, ma oʼu atalii foi o atalii o Isamaeli, faauta, afai tou te faalogologo i le leo o Nifae tou te lē fano. Ma afai tou te faalogologo ia te ia, ou te tuu atu ia te outou se afaamanuiaga, ioe, laʼu faamanuiaga muamua lava.
29 Ae afai tou te lē faalogologo ia te ia ou te aveese laʼu faamanuiaga amuamua, ioe, laʼu faamanuiaga lava, ma o le a mau i luga o ia.
30 Ma o lenei, Sorama e, ou te tautala atu ia te oe: Faauta, o oe o le aauauna a Lapana; e ui i lea, ua aumai oe i fafo o le laueleele o Ierusalema, ma ua ou iloa o oe o se uo moni i loʼu atalii, o Nifae, e faavavau.
31 O le mea lea, ona o lou faamaoni o le a faamanuiaina ai au fanau afaatasi ma ana fanau, o le a faafualoa ona latou nonofo i le laueleele lenei i le manuia; ma e leai se mea, vagana ai le amioletonu i totonu o i latou, e lepetia pe faalavelavea ai lo latou manuia i luga o lenei laueleele e faavavau.
32 O le mea lea, afai e te tausi i poloaiga a le Alii, ua faapaiaina e le Alii le laueleele lenei mo le saogalemu o au fanau faatasi ma fanau a loʼu atalii.


text:
Tala o Faamasinoga
RONALD WELLS
O le aso 22 Setema o le a faia ai le fa’amasinoga autu o Ronald Wells, i luma o le Fa’amasinoga Maualuga, ina ua ia teena le maliliega na ofoina atu e le malo i le vaiaso na te’a nei.
O lo o tuuaia Wells i le moliaga mamafa o lona umia faasolitulafono o vaega o le pauta faasaina o le aisa, o le moliaga lava foi lea na manatu le malo e tali ioe i ai o ia, peitai e mama ane lona faasalaga pe afai ae faamaonia e le faamasinoga.
O Wells na taofia faatasi mai ma Punefuolemotu Tuaolo i le aso 27 o Mati i Malaeimi, ina ua maua e leoleo i totonu o le taavale a Tuaolo ni taga pepa iila, o loo i ai vaega o le pauta faasaina o le aisa i totonu, faapea ai ma lau mariuana lusi.
O lo o tuuaia la e le malo Wells i lona umia lea o se taga pepa iila se tasi sa i ai pauta o le aisa i totonu, lea na iloa atu e leoleo o ia taumafai e tia’i ese.
O lo o taofia pea i le toese Wells.
BENJAMIN ‘BEN’ FUALAGA
O le alii talavou lea o lo o tuuaia i lona togiina o se isi alii i se fagupia ma manu’a ai, ua ia teena moliaga faasaga ia te ia ina ua tulai i luma o le Faamasinoga Maualuga i le taeao ananafi, ma ua faatulaga ai loa lana ulua’i iloiloga i le aso 22 Iulai, ma o lo o taofia pea o ia i le toese i Tafuna.
O lo o tuuaia Benjamin Fualaga i le moliaga mamafa o le faaoolima i le tulaga lua, atoa ai ma moliaga mama e lua o le faatupu vevesi i nofoaga faitele, atoa ai ma le tagofia o le ava malosi ae le’i atoa le21 tausaga le matua.
O moliaga faasaga ia Fualaga na afua mai i se faalavelave na tulai mai i le aso 12 Me, ina ua ia faaaoga se fagupia e faaoo ai manu’a i se alii sa latou inupia faatasi, e pei ona taua i faamaumauga a le faamasinoga.
O le alii loia fautua ia Mike White o loo tulai mo Fualaga ae o le alii loia sili lagolago ia Cabel Poag o loo tulai mo le itu a le malo.
PATI LEPOU
O le taeao nei lea ua faamoemoe e amata aloaia ai ulua’i folasaga a loia i le mataupu a Pati Lepou ma le malo, i le maea ai lea ona sailia o le vaega iloilo iuga latou te iloiloina se faaiuga o lenei mataupu.
O le alii o Lepou o lo o tuuaia i moliaga o le sola ese mai le toese, faomea i le tulaga muamua atoa ai ma le faaoolima i le tulaga muamua, ona o le faalavelave lea o loo tuuaia ai o ia ma isi alii pagota e to’afa, i lo latou sosola ese lea mai le toese ma latou fasi fa’amo’amo’aina se alii leoleopo o le faletupe o le ANZ i le masina o Ianuari 2010.
I faamaumauga a le faamasinoga o loo tuuaia ai Lepou ma isi pagota e toatolu o David Maea, Sefo Lemalu ma Gasona Mafiti i lo latou sosola ese lea mai le toese ma le faamoemoe e saili se taavale latou te o ai i le fale o Lepou i Iliili.
O lo o tuuaia le aveese mai e i latou nei o le ki o le sela sa loka ai i latou, mai le fuifui ki a le leoleo o le toese ma latou sosola ese mai ai loa.
Na vaaia e i latou se alii leoleopo o loo moe mai i luga o le nofoa i le lotoa a le ANZ i Tafuna, ona savali atu loa lea o Lemalu ma ta o ia, ona oso atu loa lea o Lepou ua kiki ma fasi o ia ma fai i ai e avatu ia te ia le ki o lana taavale.
O loo tuuaia e le malo Lepou i lona faatonuina lea o Maea e tui le leoleopo i le naifi, peitai e le’i tele se manu’a o le leoleopo na aafia ai i le naifi. Na faailoa e Lemalu i leoleo e faapea, o Lepou ma Maea na faaauauina le fasiga o le leoleopo, ma la sosola ese mai ai ina ua la vaaia se taavale o aga’i atu ia te i laua, ma latou toe fo’i atu ai loa i totonu o le toese.
E maea lelei le tasaga e 2010 e lei maua e leoleo ni faamatalaga e uiga ia i latou na fasia le leoleopo, peitai i le amataga o le 2011, na agai atu ai se alii sa loka i le toese ua magalo ma faailoa i leoleo e faapea, o loo ia faalogo e i ai pagota o loo talanoa i le mataupu e uiga i le fasiga o le leoleopo, ma o iina na maua ai loa e leoleo le auala e toe suesueina ai lenei mataupu.
O le isi molimau sa ia faailoa i leoleo o se tamaitai sa uo ma se alii pagota, lea foi na ia faailoa i leoleo e faapea, o loo i ai i le alii pagota lea sa avea muamua ma ana uo le telefoni na aveese mai i le alii leoleopo na osofaia.


text:
E te fia Poka?
LEAI! UA TUMU LE AU VAEGA LEA NA MUAMUA MAI
E fiu lava e tau faalelei atu le va o le tina o le fafine ma le fai'ava e le lelei lava, e ote mai lava le olomatua i le taeao e oo atu lava i le po o le la lava e ote, ae mafuli lava ana ote isi fai'ava, e otegia pe a alu atu i le laulau ai, ae faatetele lava pe a uma ona aai le aiga ae le fufuluina ipu sa aai ai, ua oo lava i le saolotoga o si tamaloa ua le alo ai le ote a le olomatua.
E taumafai lava le olomatua e saili se mea e faaletonu a le fai'ava e faavae ai lana ote.
Oo loa i le isi aso, alu loa le olomatua i tua i le pa o loo tata'a ai latou solofanua, ae te'i ai i le aa e le isi solofanua tau i lona muaulu ma maliu ai loa le olomatua. Gasolo atu tagata e faamavae i le olomatua i ona toe taimi, ae vaai atu Patele, e ese lava uiga o le fai'ava lenei o Atamu o loo fai, ona fesili lea o Patele ia Atamu pe aisea e faapena ai pe a o atu fafine ma tamaloloa e faamavae i le olomatua, ae tali Atamu, "a o mai fafine e faamavae ona ou fai lea i ai, malilie e le o so'u loto na mafua ai ona maliu le olomatua, o lona lava faatamala, ae a o atu tamaloloa ma fesili atu poo avanoa le solofanua, ona ou fai lea i ai, e faatali se'i o'u avanoa leaga ua tumu le lisi."
MAMA, AISEA E OFU PAEPAE AI LE TEINE FAAIPOIPO?
Na o le fafine o Lusia ma si ana tama i le faaipoipoga i le isi aso, ona nonofo lea i lalo ma faatali i le gasolo ane o le au valaaulia, sosoo atu ai loa ma le solo a uo mamae a le tama ma le teine faaipoipo, e lei umi ae vaaia loa le savali ane o le teine faaipoipo ma ona teuga matagofie,
Na matua ofo le tamaititi ma fesili i lona tina, "Mama, aisea e ofu paepae ai le teine faaipoipo,?" ae tali le fafine o Lusia, "Lea o lona aso fiafia lenei o le a faaipoipo ai."
Toe fesili atu le tamaititi i lona tina, "ae aisea e ala ai ona ofu uliuli le tama faaipoipo a le ofu paepae foi,?" Na tau ita Lusia i le fesili soo o lana tama, o lea na ia tali atu ai e faapea, "E mafua ona ofu uliuli le tama faaipoipo, e ta'u atu ai, ua uma le taimi na sa'oloto ai, ua oo i le taimi e oti ai."
O LOU SISTER LEA MA TE NONOFO
Tetei tagata ina ua ulufale Satani i totonu o le falesa i le isi aso Sa, tau fai alu loa i fafo ma le tuli a tagata ua fefefe, o nai olomatutua ma nai toeaiina sa nonofo i wheelchairs, ua tutu i luga ma tau fetuli i fafo i le palaai ia Satani, ua oo lava i le faifeau ua pefu i le atoa i fafo, sei vagana ai lava le alii o Atamu lea e moe i le tulimanu o le falesa e lei alu i fafo.
Na ona taunuu lava o Satani fesili loa i le alii o Atamu, "sole, aisea ete le alu ai i fafo, lona uiga ete le fefe ia te a'u,?" Tei Satani i le tali atu o Atamu, "Faafetai o lea ua ou vaai ia te oe alii Satani, ua leva ona ou suea poo ai e soo ai foliga o lo'u to'alua, ae o lea ua ou iloaina nei, o lou sister la lea ma te nonofo.


text:
Avea soifuaga Seui fai ma a’oa’oga mo le lumana’i
E felanulanua’i upu na fa’amatala ai e le alii kovana ma taitai o le Fono uiga tausa’afia na mafai ona o latou a’oa’oina mai i le afioga Senatoa Seui Laau Mautonu, lea ua tu’umalo, a’o latou galulue ai le malo ma le Fono Faitulafono, ma ua manatu ai, o nei fa’ataitaiga uma o le a fai ma a’oa’oga sili mo i latou i le lumana’i.
Saunoa le matua ia Togiola Tulafono, o le afioga i le alii Senatoa ua tuumalo, e le gata o se taitai sa fiafia e tautua mo lona atunuu, ae o ia foi o se taitai e tautua faamaoni, e alofa i lona aiga, e le femoumoua’i lana tofa, e pele ia te ia lona nu’u ae silisili ai lana fanau.
“O se taitai e tumau i le talitonuga ua ia te ia, afai lava e finau Seui i se mea e manatu o le mea sa’o lena, e le toe solomuli ai lana tofa, e le femoumoua’i foi sona taofi, ae finau ina ia mausali le faaiuga ua ia faia,” o se vaega lea o le molimau a le alii kovana, na tuuina atu i le taimi o le sauniga faalemalo mo le alii Senatoa ua tuumalo.
Na fa’atumulia le Fale Samoa o le Fono Faitulafono i taitai o le malo, afioga i le Faamasino Sili, taitai fa’aleaganu’u, sui o le aufai lotu, fa’apea ai le paia o aiganalua na lolofi atu latou te fia molimauina toe sauniga faalemalo o le tofa Seui ua tuumalo.
O le itula e 8:00 na taunuu ai le Sa o le alii Senatoa i le maota o le fono, lea na faafeao atu e malu o le malo, ina ua maea ona ufi lona Sa i le tagavai a le atunuu.
O le susuga ia Rev. Afulupetoa Uta’i, o le Feagaiga a le Ekalesia EFKAS mai Vatia na taitaia le sauniga, lea na ia faamamafaina ai i lana lauga upu faamafanafana a Iesu i luga o le Mauga fai mai, “Amuia e faanoanoa aua e faamafanafanaina i latou.”
O viiga o le Atua na lagiina lea e le aufaipese mai le ekalesia EFKAS mai Vatia.
O le alii kovana na saunoa e fai ma sui o le malo na te momoliina atu se molimau i le soifuaga tautua o le tofa Seui.
Saunoa Togiola i lana molimau, afai e i ai se tagata o loo aumau i Amerika Samoa e le malamalama i le soifuaga o Seui i le taimi lenei, o lona uiga e lei ola mai lea tagata i Amerika Samoa, aua o Seui ua lauiloa lana tautua ma ona talaaga e faatatau i lona soifuaga galue.
O le tele o le soifuaga galue o Seui sa tautua ai mo le malo, peitai e ui sa i ai taimi na se’e atu ai ma tautua i nisi o kamupani tua, peitai o kamupani tua ia o loo tautua foi mo le malo.
Na toe manatua e Togiola le uluai taimi na amata ai ona la masani ma Seui, ao avea o ia ma leoleo o le malo, lea e masani ai ona ia maua mai Seui o faatali pasi atu i Onesosopo, ma faavae mai ai lava iina le la mafutaga seia oo mai i le taimi na avea ai i laua ma taitai o le malo, nuu ma aiga.
“O Seui o se tasi o taitai e pele ia te ia lona nuu ma lona aiga,” o le saunoaga lea a le alii kovana i lana molimau.
O le faamaoniga o le saunoaga a le alii kovana i lana molimau, sa ia taua ai se mataupu na tulai mai i lo la va ma Seui, ina ua maua e Seui le tala ua faasala e le Iuni Lakapi le au lakapi a Nuuuli.
“Sa lelei lava le ma mafutaga ma Seui i le tele o taimi ma aso, ae na maua loa e le alii Senatoa le tala ua faasala lana au lakapi, tu loa Seui e puipui le au lakapi a lona nuu, e le o se mea leaga la lena mea, ae o iina na atagia mai ai le ituaiga taitai e i ai Seui,” o le saunoaga lea a le alii kovana.
Na teena ai foi iina e Togiola ni tala faapea sa fai ai iina se la va ma le alii Senatoa, peitai i lona talitonuga, ona o uiga lava o le alii Senatoa i lona tautua ai i lona aiga ma lona nuu.
O le taeao nei lea ua faamoemoe e faia ai toe sauniga o Seui i le malumalu o lana ekalesia EFKAS i Nuuuli, ma lagomau atu ai loa i lona oliolisaga tumau, i lona aiga lava i Nuuuli.


text:
Volipolo o le Pasefika
Manumalo ‘au volipolo Amerika Samoai le ulua’i Ta’amilosaga Ipu o le Pasefika
O se ulua’i liki volipolo lenei ua fa’atautaia i le tatou malo e auai mai ai ni ‘au a nisi o malo o le Pasefika, ma ua fa’aigoaina ai fo’i e le ASVBA lea liki, o le Liki Volipolo a le Pasefika e sailia ai se siamupini o le sisigafu’a Amerika Samoa 2012.
Peita’i, mai fa’ai’uga ua mae’a fa’apineina ma fa’amau fa’ailoga fo’i, ua tula’i mai ai, ua tulaga ese le fa’atautaiga o le ta’aloga Volipolo i totonu o le tatou malo, aua e manumalo uma lava tatou ‘au voli i vaega uma sa tauva ai i lea liki.
Muamua o le vaega o Tama’ita’i:
Na o’o lava le taumafai o le au volipolo malosi mai le konetineta o Ausetalia i le sailiga o le Ipu mo ‘Au a Tama’ita’i ina ua latou manumalo a’ia’i i le ‘au malosi mai Samoa o le “Puatausaga Girls.” Na mua’i faia’ina i latou i le Puatausaga i le seti muamua, peita’i, na toe fa’sagatonu loa le latou ‘au ma ua to’a fo’i e faia latou peleni masani o le ta’aloga, na toe fiu loa le Puatausaga e saili se manumalo mulimuli ane i seti e lua. O a’i o le ta’aloga lea sa tula’i mai: 13-15, 1-12, 15-13. Malolo lelei mai ai loa i latou e tatali le fetauiga a le Amouli Girls ma le taumafai Girls mai Pava’ia’i. Na muamua fo’i faia’ina Amouli i lea fetauiga, ae mulimuli ane manumalo i a latou seti e lua mulimuli ma maua ai le fa’ai’uga e fetaui i latou ma le Sonyx i le sailiga o le siamupini mo le Ipu a Tama’ita’i.
O le ta’aloga vevela lea fetauiga ina ua o’o i le taimi atofa e fa’amae’a ai le ta’amilosaga fa’avaomalo i le itupa o tama’ita’i i le fale ta’alo lava o Tafuna sa fa’atautaia ai i aso e lua o le Sisigafu’a 2012.
Peita’i na ‘ese fo’i le lagona o tama’ita’i o le moafanua, e le’i tu’ua lava se avanoa i si ‘au masi’i mai, ae na fana uma lava le malo e Amouli ma latou maua ai seti e lua o le sailiga i le siamupini 2012 le Ipu a le Pasefika Volipolo Tama’ita’i, lea ua fa’asima nei i Amouli, Falelima i sasa’e. O ‘ai o lea ta’aloga e 15-12, 15-13.
Mai le vaega a le “Kuini” lea e masani ona “Kuiga” sa fetaui ai le ‘au masi’i mai Samoa o Kuini fo’i, ae fetaui ma le a’u fa’atali a tatou fo’i Kuini i ‘inei, e le’i tele i se pito, matua u’u mai le Kuiga o si ‘au masi’i mai, ma solipala i lalo, leai se manumalo na tu’u i ai e Kuiga Amerika Samoa. Sole, o le tou tausaga lava lenei! Sa tatau ona fa’amau le mea lea i se fa’aipoipoga a se tasi aua o lea sa ta’a le fili i le laueleele o le “Motu o Fiafiaga.”
O le vaega o Kuini nei sa latou faia lea taua mata’utia, o Kuini mai le Falelima i Sasa’e. Ioe le mafaufau ua tali tutusa lava o outou togi ma Kuini o le Falelima i Sisifo lea sa matua afulelea i le Sisiva i le mugala mo so outou ‘ai e ala i fa’afiafiaga mo le maimoaga a le mamalu o vala’aulia ma le malo atoa i le “Malae o Tala o Lupelele.”
Lea na fa’alua lava ona fa’ava’aia nai Kuini mai Samoa i lo latou malolosi ma le ta’uta’ua ua i ai nei, ina ua latou manumalo i le seti muamua e 15-9, 15-13. Kailo pe toe sau le Kuini lea ua se’ia atoa ma lona Kuiga i lenei tausaga.
O le vaega o tamaiti ta’a’alo e lalo ane o le 19 tausaga na fetaui ai lava tatou ‘au laiti nei e lua. Ua va’aia lava le tulaga lelei o lenei fa’agatama i le tatou atunu’u, ona o le vave fo’i ona kolenia o ta’a’alo a le fanau talavou ia, a’o le’i o’o ina ta’a’alo i ‘au matutua po’o A Team a le Volipolo.
O le ‘au malosi a le Sideout sa latou sipa ma le ‘au a le Filemu, ma ua iloga mai, o lo ua taumafai lava le Side Out ina ia latou maua le manumalo aua o a latou taumafaiga i lenei tausaga, o lo’o fa’ailo ai lo latou agaga alolofa atu i le latou uso ua maliu, Dominic Andrew Tautunuafatasi lea na latou lagomauina i lona oliolisaga tumau i le vaiaso na te’a.
Ua manumalo la le Side Out U19 i le liki o lenei sisigafu’a ina ua lua lava latou seti o manumalo ai i le Filemu i ‘ai e 15-13, 15-13.
O le fetauiga i le itupa o Ali’i ‘A Teams’ sa maua ‘au e ta’a’alo ai ina ua manumalo mai le Laumua o Tumua mai Samoa i lona fa’ato’ilaloina lea o le Tausala i a latou seti e lua i le tasi a le Tausala mai Samoa fo’i.
O ‘ai o lea fetauiga mata’ina e 13-15, 15-10, 15-11. Sauni mai ai loa le Laumua o Tumua po’o ai o Puatausaga mai Samoa ma Side Out o Amerika Samoa e manumalo. O se ta’aloga mata’ina fo’i lea ta’aloga, aua e tau fai tutusa le malolosi o ‘au, peita’i, na fa’atamala lava Puatausaga ma manumalo fa’alua ai fo’i le Side Out i a latou seti e lua, ma fa’asolo atu ai loa le Side Out mo le su’ega o le Ipu a le Pasefika i le Volipolo.
O ai o lea fetauiga e 15-9, 15-10 ma sa toe saunia ai loa le Laumua o Tumua mai Samoa ma le Side Out mai Amerika Samoa mo le sailiga o le siamupini. Na tolu lava seti na fili ai le siamupini o lenei tausaga, lea na manumalo ai le Side Out muamua i ‘ai e 15-13, faia’ina lea o i latou ia Laumua o Tumua i ‘ai e 14-15 ae toe manumalo ai i ‘ai e 15-9. Ona manumalo ai lea o le Side Out i le ta’amilosaga atoa a le vaega o Ali’i fa’atasi ai ma le vaega o tamaiti talavou e i lalo ane o le 19 tausaga, o se tausaga lava mo le Side Out le 2012.
E mata’ina le ta’aloga i le tou taga’i atu i ‘ai o le fetauiga lea, ma ua fa’afiafiaina lava le Komiti Fa’afoe o le ASVBA i lenei tausaga, ona o se liki sili lea ona tele ua latou fa’afoea, ae ua fa’afetai ua taunu’u mea uma sa momo’o i ai le loto o le susuga le Peresetene Pio Gaisoa ma le laulauatofi, ia manuia mea uma!
O lo ua i ai fo’i se fa’amoemoe ina ia so’o le fau ma le fau i lea tausaga, ma ia saga fa’aleleia ai pea le tomai o fanau i ta’aloga volipolo ma fa’asolo atu ina lelei fo’i se tatou ‘au fa’avaomalo e tofia mo ni ta’aloga i fafo i le lumana’i. Ua fa’ailoa mai e tusa ma le 300+ tagata sa auai e maimoaina nei ta’aloga i aso ta’itasi, ma o se tele lea ua sili na’ua talu ona faia ta’aloga o lenei tausaga.
Fa’afetaia fo’i ‘au uma mai fafo ona o lo latou sapaia mai o le fa’amoemoe i lenei liki volipolo fa’avaomalo o le Pasefika, ma ua fa’aalia fo’i le agaga fa’afetai tele o Josie Afu i le mamalu o ‘au ta’itasi uma sa auai i lenei tausaga, “fa’afetai ta’a’alo fa’atausala.”
saunia: Leua Aiono Frost


text:
Ia tatou faia soo se mea e manaomia ia agavaa ai mo le Agaga Paia e avea ma a tatou soa.
Ou te faafetai mo lenei avanoa ua avea ai a’u o se tasi o outou o ē ua faamamaluina e le Atua e umia Lana perisitua. Ua valaauina i tatou e faaaoga le mana paia e auauna atu ai i le fanau a lo tatou Tama Faalelagi. O le lelei o le faatinoina o lena matafaioi o le a i ai taunuuga e faavavau mo i latou ua tofia i tatou e auauna i ai, faapea foi i tatou, ma augatupulaga e le’i fananau mai.
Ou te manatuaina ma le migao tele, ni tamalii se toalua e umia le perisitua o ē sa agavaa mo le Agaga o le Atua latou te o i se feau na valaauina ai i la’ua e le Alii. Sa la mauaina e i la’ua lava le talalelei toefuataiina i Amerika. O i la’ua o ni auauna a le Alii na muai talanoa e uiga i lena talalelei i ni tagata se toalua o o’u augatuaa mai Europa.
O se tasi o na tuaa o se teineitiiti talavou sa nofo i se faatoaga i Suitiselani. O le tasi o se alii talavou, ua matuaoti ma o se tagata fāi mai i le Iunaite Setete mai Siamani ma sa nofo i Sana Lui, i Misuri.
Na taufai faalogo i la’ua i sē e umia le perisitua o molimau atu i le talalelei toefuataiina, na faalogo i ai le teineitiiti a’o nofonofo i tafatafa o le magalafu o si ona tama’i fale i Suitiselani, a o le tamaitiiti na faalogo i ai a o nofonofo i le poletito o se faleapitaga totogi i Amerika. Na la iloaina e ala i le Agaga, e moni le savali na aumaia e na faifeau ia i la’ua.
Na filifili le tamaitiiti ma le teineitiiti e papatiso. Na feiloai i la’ua mo le uluai taimi i luga o le alasopo i ni tausaga mulimuli ane, a o savavali i le fiaselau o maila i atumauga o Amerika i sisifo. Sa talatalanoa i la’ua a o savavali. O le mea sa la talanoa i ai o se faamanuiaga ofoofogia e faapea, e ui i tagata uma o le lalolagi, a o lea ua maua i la’ua e auauna a le Atua. O le mea e sili atu ai, sa la iloaina e moni le savali.
Sa alofa le tasi i le isi ma faaipoipo ai loa. Ma talu ai le molimau a le Agaga lea na amata ina ua la faalogo i upu a le au perisitua i lalo o le uunaiga a le Agaga Paia, o lea na faamauina ai i la’ua mo le faavavau i le mana o le perisitua. O a’u o se tasi o le fia afe o e na tupuga mai i lena tamaitiiti ma lena teineitiiti, o ē ua faamanuiaina suafa o na perisitua e toalua sa la aumaia le uunaiga a le Agaga o le Atua, a o la a’ea le mauga o Suitiselani ma tula’i e saunoa i lena faatasiga i Sana Lui.
O lena tala fiafia ma isi mau tala faapena, o loo faamatala faafia i le lalolagi faapea foi i augatupulaga i le lumanai. Mo nisi, o se tala i se faiaoga talavou o aiga sa fai atua ni upu na mumū ai se naunautaiga o lona tamamatua e toe foi mai i le Ekalesia. O nisi, o ni upu o le faamafanafanaga ma faamanuiaga mai se peteriaka na faalaeiauina ai lona tina ina ua toetoe a lofituina i se mala.
O le a i ai se autu masani i na tala. O le mana lea o i latou e umia le perisitua e auauna atu ai ma faamanuia, ua faateleina e le mana o le Agaga Paia.
O le mea la lea, o la’u savali mo outou i le po nei o lenei: Ia tatou faia soo se mea e manaomia ia agavaa ai mo le Agaga Paia e avea ma a tatou soa, ona tatou fetuleni atu lea i luma ma le le fefefe ma le faatuatua, o le a tatou maua le mana e fai ai soo se mea lava e valaauina i tatou e le Alii e fai. Atonu o le a faifai malie ona oo mai lena faateleina o le mana, e mafai ona oo mai i nai laasaga iti e faigata ia te oe ona e vaai atu i ai, ae o le a oo mai lava.
O le po nei, o le a ou tuuina atu ni nai fautuaga mo le faaagavaaina mo le mafutaga ma le Agaga Paia i lau auaunaga faaleperisitua. Ona ou tuuina atu ai lea o ni nai faataitaiga o le auaunaga faaleperisitua e mafai ona e faamoemoe e te vaaia ai, ua faamalolosia ou mana e auauna atu ai, e ala i le uunaiga a le Agaga.
Ua tatou iloa o le faamauina i le Ekalesia, na maua mai ai lena meaalofa o le Agaga Paia. Peitai, o le mafutaga ma le Agaga Paia, o le faailoaga o ia i o tatou olaga ma le auaunaga, e manaomia ai i tatou e faatulaga lelei o tatou olaga ina ia agavaa.
Tatou te atiina ae meaalofa faaleagaga e ala i le tausia o poloaiga ma taumafai e ola i se olaga e le ponā. E manaomia ai le faatuatua ia Iesu Keriso ia salamo ma ia faamamaina e ala i Lana Togiola. O le mea lea, outou o umia le perisitua, e le tatau lava ona tatou misia se avanoa e auai ma o tatou loto atoa i le folafolaga o loo ofoina mai i sauniga faamanatuga taitasi mo tagata o le Ekalesia toefuataiina ina ia “tauave i o latou luga le suafa o le Alo [o le Atua], ma manatua pea o ia ma tausi ana poloaiga na ia tuuina mai ia te i latou; ia latou maua pea lona Agaga e faatasi ma i latou.” 1
E faapei lava ona tatau ai ona faamamaina i tatou mai agasala ina ia tatou maua le Agaga e faatasi ma i tatou, e tatau foi ona lava lo tatou lotomaulalo i luma o le Atua e iloa ai lo tatou manaomiaina. Na faaalia e soo o le Faaola toetu lena lotomaulalo, e pei ona tusia i le Tusi a Mamona.
Sa saunia i latou e le Faaola mo la latou galuega talai. Sa latou tootutuli i le eleele e tatalo. O le faamatalaga lea: “Ma ua latou tatalo i mea sili ua latou mananao i ai, ua latou mananao foi ia foaiina mai ia te i latou le Agaga Paia.” 2 Sa papatisoina i latou e pei o outou. Ma, fai mai le tala, o le tali mai i la latou aioiga, sa faatumulia i latou i le Agaga Paia ma le afi.
Sa tatalo leotele le Faaola e faafetai atu i Lona Tama mo le tuuina mai o le Agaga Paia ia i latou na Ia filifilia ona o lo latou talitonu ia te Ia. Ona tatalo lea o le Faaola mo se faamanuiaga faaleagaga mo i latou sa latou auauna atu i ai. Sa ole atu le Alii i Lona Tama: “Ou te tatalo atu ia te oe, ia e foaiina mai le Agaga Paia ia te i latou uma o e faatuatua i a latou upu.” 3
I a tatou matafaioi o ni auauna faatauvaa a le Faaola, e tatau ona tatou tatalo atu mo faaaliga a le Agaga Paia ia oo mai ia i tatou i la tatou auaunaga, ma i latou o loo tatou auauna i ai. O tatalo faamaulalo i lo tatou Tama Faalelagi, i le faatuatua loloto ia Iesu Keriso, e taua ma e tatau ai e faaagavaa ai i tatou mo le mafutaga ma le Agaga Paia.
O lo tatou lotomaulalo ma lo tatou faatuatua e valaaulia ai meaalofa faaleagaga, e faateleina e ala i lo tatou faitau, suesue, ma mafaufau loloto i tusitusiga paia. Ua tatou faalogo uma lava i na upu. Ae atonu tatou te faitauina ni nai laina po o itulau o tusitusiga paia i aso taitasi, ma faamoemoe o le a lava lena.
Ae o le faitau, suesue, ma le manatunatu loloto e le tutusa. Tatou te faitau i upu ma mafai ona maua ai ni manatu. Tatou te suesue ma maua ai mamanu ma sootaga o mau. Ae a tatou manatunatu loloto, ua tatou valaaulia faaaliga e ala i le Agaga. Ia te au, o le manatunatu loloto, o le mafaufau lea ma le tatalo ou te faia pe a uma ona faitau ma suesue ma le faaeteete i tusitusiga paia.
O a’u, o Peresitene Iosefa F. Samita na faatuina se faataitaiga mo au, i le auala e mafai ai e le manatunatu loloto ona valaaulia le malamalama mai le Atua. O loo tusia i le Vaega e 138 o le Mataupu Faavae ma Feagaiga. Na ia faitauina ma suesue le tele o mau, ma taumafai ia malamalama i le auala e oo atu ai aafiaga o le Togiola a le Faaola ia i latou na maliliu ae lei faalogo i Lana savali. O le faamatalaga lenei i le auala na oo mai ai le faaaliga: “A o ou mafaufau loloto i nei mea ua tusia, sa pupula mata o lo’u malamalama, ma ua oo mai ia te au le Agaga o le Alii, ma ua ou vaai i le anoano o tagata o e ua maliliu, o tagatanuu atoa ma alii.” 4
O le salamo, tatalo, ma le manatunatu loloto i mau, o ni vaega taua ma e tatau ai o lo tatou agavaa mo meaalofa a le Agaga i la tatou auaunaga faaleperisitua. O le a maua le isi faatelega o lo tatou mana e auauna atu ai, pe a tatou tali atu ma le faatuatua e fetuleni atu i luma ma le faatuatua i o tatou valaauga faatasi ai ma le Agaga Paia e fesoasoani ia te i tatou.
Na faaupu faapea e Peresitene Monson mo i tatou: “O le a le uiga o le faalautele [o lou] valaauga? O lona uiga o le galueaiina i le mamalu … ia faateleina ma faamalosia ina ia auala mai ai le susulu o le malamalama o le lagi ia iloa atu e isi tagata. Ae faapefea ona faalautele e se tagata se valaauga? E na o le faatinoina lava o le auaunaga e faatatau i ai.” 5
O le a ou fautuaina atu ni auaunaga se lua ua valaauina i ai i tatou uma. O le faataunuuina la o na auaunaga e ala i le uunaiga a le Agaga, o le a mafai e oe ma isi ona vaaia lou mana e auauna atu ai ua faamalosia ma faalauteleina.
Muamua, o le avea ma Ona sui e aoao atu ma molimau atu i isi mo Ia. O loo faaaofia ai e le Alii i latou e aupito iti ma leai se poto masani o loo umia le perisitua Arona i lena valaauga e auauna atu. Ina ua uma ona faamatala atu tiute o ositaulaga i le perisitua Arona sa ia fetalai atu:“
A e peitai e le o i ai i le aoao, po o le tiakono le pule e papatiso atu, pe faamanuia le faamanatuga, po o le faaee atu o lima;“
A e ui i lea, latou te lapata’i, folafola, apoapoa’i, aoao ma valaau atu i tagata uma ia o mai ia Keriso.” 6
E i ai se vaipanoa i le lalolagi i lenei vaiaso, o le a i ai se tiakono e faatonuina e lona peresitene o le korama e valaaulia se sui auai o la latou korama e sau i se fonotaga, o se tasi latou te lei vaai lava i ai. Atonu o le a le faaaogaina e le peresitene e 13 tausaga ia upu “lapatai, apoapoai, ma le aoao atu” i le tamaitiiti lea ua auina atu e valaaulia mai. Ae, o le mea lena ua faamoemoeina mai e le Alii i tiakono e tofia e o e laveai mai.
I le tiakono o lē na tuu atu i ai le valaauga, o le a ou tuuina atu ni folafolaga se tolu. Muamua, a e tatalo mo le fesoasoani, o le a faatoafilemuina e le Agaga lou atuatuvale. Lua, o le a e ofo ua e iloa le tala e fai pe a e taunuu atu i lona fale ma le taimi e te lua savavali mai ai i le falelotu. Atonu e foliga taufeto’i au tala ia te oe. Ae o le a e lagonaina le tuuina atu o upu ia te oe i le taimi na e manaomia ai. Ma le lona tolu, o le a e lagonaina le faamaoniga mai le Alii o lē na valaauina oe, e ala i lou peresitene, tusa lava po o le a le taunuuga.
E le mafai ona ou folafola atu po o le a le manuia o le a oo mai, talu ai ua saoloto tagata uma e filifili pe faapefea ona latou tali atu i se auauna a le Atua. Peitai, o le tiakono e te talanoa i ai mo le Alii, o le a manatuaina na e alu atu ia te ia. Na talosaga mai le tamamatua ia te au e su’e ma faafetai atu i le tiakono o lē sa tofia e valaaulia, apoapoai, ma aoao atu. Sa na o le tasi le aso i le olaga o se tamaitiiti, ae o loo manatua pea e se tamamatua ma le Alii ia upu sa musuia ai le tamaitiiti e ta’u atu, ma lona igoa.
Ou te uunaia i tatou uma lava, o e talavou ma e matutua, o ē tofia e lauga i se sauniga i le suafa o le Alii ina ia aveese o tatou lagona o le masalosalo ma le le agavaa. Tatou te le tau faaaogaina se gagana maotua pe tau avatu ni malamalamaaga loloto. Ua lava lava nai upu faigofie o le molimau. O le a tuuina atu e le Agaga ia upu mo oe e te tautala atu ai, ma o le a ia tauaveina i loto o tagata lotomaulalo o ē saili atu mo le upumoni mai le Atua. Afai tatou te taumafai pea lava pea e tautatala mo le Alii, o le a tatou maofa i se aso i lo tatou iloa sa tatou lapata’i atu, apoapoai, aoao atu, ma valaaulia faatasi ma le fesoasoani a le Agaga e faamanuia ia olaga, e sili atu nai sou lava malosi.
E le gata i le valaauga e aoao atu, o i tatou uma lava o le a auina atu e le Alii e fesoasoani ia i latou o loo manaomia le fesoasoani. O se tasi lena o auaunaga faaleperisitua o le a tatou lagonaina ai le faateleina o lo tatou malosi e auauna atu ai, e le uunaiga a le Agaga. O le a e iloaina ai ua atili e gafatia ai ona iloa le tiga ma le popole i foliga o tagata. O le a oo atu i lou mafaufau ia igoa po o foliga o tagata o lau korama, faatasi ai ma le lagona o loo latou manaomia se fesoasoani.
E oo mai lena lagona i Epikopo i le taimi o le po, ma taimi taitasi latou te nonofo ai i luga o le tulaga ma tagatagai atu i tagata o a latou uarota pe mafaufau foi i ē e le o i ai iina. E mafai ona tupu ia i latou pe a latou latalata atu i se falemai po o se nofoaga e tausi ai tagata matutua. E sili atu ma le tasi ona ou faalogoina upu pe a ou savali atu i totonu i le faitotoa, “Na ou iloa lava o le a e susū mai.”
Tatou te le tau popole ia iloa le tala sa’o e fai po o le mea e fai pe a tatou taunuu iina. E mafai lava ona lava le alofa o le Atua ma le Agaga Paia. A o ou talavou, sa ou fefe lava ina ne’i ou le iloa le mea e fai po o le tala e fai e fesoasoani ai i tagata e matua manaomia le fesoasoani.
Sa i ai se taimi sa ou i ai i tafatafa o lo’u tama i le falemai ina ua foliga mai ua toeitiiti uma lona ola. Sa ou faalogoina se vevesi o tamaitai tausi soifua i le alasavali. Na faafuasei ona savali atu Peresitene Spencer W. Kimball i totonu o le potu ma nofo ifo i se nofoa i le isi itu o le moega. Sa ou faapea ifo ia te au lava, “O lo’u avanoa tonu lava lea e matau ai ma faalogologo i se tasi ua poto masani o talanoa i ē o mafatia ma tigaina.”
Sa saunoa atu Peresitene Kimball i ni nai upu faafeiloai, ona fesili lea i lo’u Tama pe ua maua sona faamanuiaga faaleperisitua, ma ina ua fai atu Tama ua uma, sa toe alaala ifo le Perofeta i lona ava.
Sa ou faatalitali mo se faatinoga o tomai faamafanafana sa ou lagona ou te le o maua ma sa ou matua manaomia lava. Ina ua mavae nai minute pe lima pe sefulu o matauina le toalua lea sa na ona soisoi lava o le tasi i le isi, sa tulai ae Peresitene Kimball ma faapea mai, “Henry, ou te masalo o le a ou alu manu e te lei fiu ia ma’ua.”
Sa ou faapea ua ou le aoaoina le lesona, peitai na ou aoaoina mulimuli ane. I se talanoaga lemu ma lo’u Tama ina ua lava lona malosi e te’a ai i tua, sa oo le ma talanoaga i le asiasiga a Peresitene Kimball. Sa fai mai lemu lo’u Tama, “Mai asiasiga uma sa oo mai ia te au, o lana asiasiga sa sili atu ona siitia ai lo’u agaga.”
Sa le’i tau manaomia ona saunoa Peresitene Kimball i ni upu se tele o le faamafanafana, pe ou te lei faalogo foi i ai, ae na susū atu o ia faatasi ma le Agaga o le Alii e fai ma ana soa e avatu i ai le faamafanafanaga. Ua ou iloa nei, sa ia faata’ita’ia le lesona na aoao mai e Peresitene Monson: “E faapefea e se tasi ona faalautele se valaauga? E na o le faatinoina lava o le auaunaga e faatatau i ai.”
E moni lena mea pe a ua valaauina i tatou e aoao atu le talalelei e ala i le Agaga po o le o ma le Agaga Paia ia i latou ua vaivai tulivae ma lima ua tautau i lalo. 7 O le a faamalolosia la tatou auaunaga faaleperisitua, o le a faamanuiaina tagata, ma o le a i ai le malamalama o le lagi iina. Atonu tatou te le lavava. Atonu foi tatou te popole i a tatou lava faafitauli ma faafitauli o o tatou aiga. Ae o loo i ai se faamanuiaga o le faamalosiauga mo i latou tatou te auauna atu i ai, i lalo o le uunaiga a le Agaga.
Sa matua tele le faanoanoaga, o mea faafeagai, ma tofotofoga sa feagai ma Peresitene George Q. Cannon i ona tausaga o lana auaunaga faaleperisitua. Sa i ai foi ona aafiaga na avea ai le Agaga Paia ma ana soa i taimi faigata ma le auaunaga mamafa. O lana faamautinoaga lenei mo i tatou i la tatou auaunaga faaleperisitua, i le Ekalesia ma i o tatou aiga. Ia te au, na moni le folafolaga ina ua ou lagonaina le Agaga i la’u auaunaga faaleperisitua. “Soo se taimi e ufitia ai o tatou mafaufau i le pogisa, e mafai ona tatou iloa e le o ia i tatou le Agaga o le Atua… A ufitia i tatou e le agaga o le Atua, e faatumulia i tatou i le olioli, o le filemu, ma le fiafia, tusa lava po o a tulaga o tatou i ai; aua o se agaga o le lotofiafia ma le olioli. Ua tuuina mai e le Alii ia i tatou le meaalofa o le Agaga Paia. O lo tatou avanoa lea e nofotupu ai lena Agaga Paia i totonu ia i tatou, ina ia amata mai le taeao seia po ma mai foi i le po seia ao, o le a tatou maua le olioli, o le malamalama ma faaaliga e maua mai ai.” 8
E mafai ona tatou mataituina lena faamanuiaga ma le olioli e oo mai pe a tatou manaomiaina i taimi o faigata i la tatou auaunaga faamaoni faaleperisitua.
Ou te molimau atu ua valaauina i tatou e le Atua e ala i valoaga. O le Ekalesia moni lenei a Iesu Keriso ua toefuatai mai e ala ia Iosefa Samita. O loo soifua le Atua ma e faafofogaina a tatou tatalo uma lava. O Iesu o le Keriso toetu ma lo tatou Faaola. E mafai ona e iloaina e moni nei mea, e ala i le mana o le Agaga Paia lea o le a oo atu ia te oe e ala i lau auaunaga. I le suafa o Iesu Keriso, amene.
Faaali Mau Faasino
-
1. Mataupu Faavae ma Feagaiga 20:77.
-
2. 3 Nifae 19:9
-
3. 3 Nifae 19:21.
-
4. Mataupu Faavae ma Feagaiga 138:11.
-
5. Thomas S. Monson, “Mana o le Perisitua,” Liahona, Jan. 2000, 60.
-
6. Mataupu Faavae ma Feagaiga 20:58–59.
-
7. Tagai i le Mataupu Faavae ma Feagaiga 81:5.
-
8. George Q. Cannon, in Brian H. Stuy, comp., Collected Discourses Delivered by President Wilford Woodruff, His Two Counselors, the Twelve Apostles, and Others, 5 vols. (1987–92), 4:137.


text:
FILIFILIA 'AU SIVA ASCC FAI MA SUI AM. SAMOA FA’AALIGA PASEFIKA
Ua i’u le filifiliga sa alo atu i ai le Komiti, mo le tau sa'ilia lea o se 'au siva e fai ma sui o Amerika Samoa, i le fa'aaliga lona 11 o Tu ma Aganu'u a le Pasefika e faia i Solomona, ma ua filifilia ai le 'au siva a le Kolisi Tu'ufa'atasi e fai ma sui o le teritori i lea fa'amoemoe.
O le masina o Iulai o le tausaga nei lea ua fa'amoemoe e talimalo ai le atunu'u o Solomona i le Fa'aaliga o Tu ma Aganu'u a le Pasefika, lea fo’i na talimalo ai Amerika Samoa i le 2008.
O fa'afiafiaga sa fa'atautaia e le Ofisa a le Arts Council i le vaiaso a’o lumana’i le fu’a na te’a nei, na fa'avae mai ai le fa'ai'uga e pei ona tu'uina mai e le komiti, mai le silia i le 30 'au fa'afiafia mai A'oga, 'Autalavou, Fa'alapotopotoga ma Kamupani sa fa'afiafia ai.
I se fa'atalatalanoaga a le Samoa News ma se sui o le Komiti, o ia fo'i lea o le Fa'atonusili o le Ofisa o le Arts Council, sa ia fa'amanino mai ai le 'auala na fa'avae ai i luga le filifiliga a le komiti.
Na ta'ua e le faletua ia Leala Pili Elisara e fa'apea, e le’i faigofie le tau sa'iliina o se 'au fa'afiafia e fai ma sui o le teritori i lenei fa'amoemoe, ona o le tulaga lelei uma o 'au siva sa fa'afiafia i le vaiaso o le fu’a.
“O le fa'ai'uga lea ua faia, o le fa'ai'uga sa palota i ai le atunu'u, fa'atasi ai ma le fautuaga na tu'uina atu e le Komiti, ma filifilia ai loa le 'au fa'afiafia a le Kolisi Tu'ufa'atasi e fai ma sui o le atunu'u i le fa'amoemoe i Solomona,” o le saunoaga lea a Leala.
Saunoa Leala, i le fa'ai'uga o le palota sa faia, na tula’i mai ai le 'au fa'afiafia a le Kolisi i le tulaga muamua, tulaga lua ia le 'au siva a le a'oga a Fa'asao/Marist, tulaga tolu le 'au siva a le StarKist Samoa, ae tulaga fa ai le 'au siva a le 'autalavou Ekalesia Metotisi mai Malaeloa.
“E le'i faigofie le palota e sa'ili ai se 'au siva e fai ma sui o le atunu'u, ma o ni isi o fautuaga sa tu'uina mai e aofia ai le tulaga lea, o isi 'au siva e mataina ma lelei tama'ita'i i le fa'atinoina o le siva, ae feoloolo ali'i, ae o isi fo'i 'au siva e lelei atu ali'i i le fa'atinoina o le siva nai lo tama'ita'i, ae i le tu'u fa'atasiga o fautuaga uma, na tula'i mai ai le 'au siva a le Kolisi, e le gata e lelei uma ali'i ae fa'apea fo'i ma tama'ita'i,” o le saunoaga lea a Leala.
O se fa'ata'ita'iga o lea manatu o le 'au siva a le StarKist Samoa, fai mai e matagofie le fa'atinoina e ali'i o le siva ae feoloolo le tama'ita'i.
O se tasi o 'au siva sa taula’i i ai le silasila a le komiti, o le 'au siva a Fa'asao/Marist, e fai o le matagofie o le fa'atinoina o le siva, ae tutusa uma fo'i tama ma teine le ola ma mata'alia i le fa'atinoina o le siva, ae na pau le fa'afitauli e pei ona saunoa Leala, o le to'atele o le fanau e laiti ma e faigata ona malaga i ni nofoaga mamao e pei o Solomona.
O le isi la'asaga lea o le a soso'o ai nei, o le galulue fa'atasi lea o le komiti ma le 'au siva ua filifilia i le toe fa'aleleia atili o a latou tapenaga, ina ia mautinoa e a'oa'oina ai ituaiga fa'afiafiaga talafeagai mo le fa'amoemoe.
O lo o i ai le fa'amoemoega e tatau ona to'a 50 le aofa'i o le 'au malaga atoa lava e malaga i Solomona, e aofia ai le 'au siva ma i latou uma lava o le a tofu sao i le fa'atinoina o isi gaoioiga e fai ai ma sui o Amerika Samoa.


text:
Tala o Faamasinoga
MAUA MARIUANA I TOTONU O SE CONTAINER
O mariuana ia o lo o tu’ua’ia e le malo sa maua e alii Ofisa o Tiute i totonu o se container i le vaiaso na tea nei, ua mafua ai ona taofia i le to’ese i Tafuna se alii papalagi e 34 tausaga mai San Diego talu mai le Aso Sa na tea nei, e fa’atali le tusi saisai lea o lo o galulue ai le Ofisa o le Loia Sili e uiga i lenei mataupu.
E tusa ai ma fa’amaumauga a le fa’amasinoga o lo o ta’ua ai e fa’apea, o fuala’au fa’asaina o lo o tu’ua’ia na maua i totonu o le container, na mafai ona maua e ta’ifau fa’apitoa a le Ofisa o Tiute a’o su’esu’eina ‘containers’ e taunuu mai i le atunu’u i luga o le uafu tele i Fagatogo.
Ao faia lea asiasiga, sa mafai ona fa’ailoa atu e ta’ifau i alii Ofisa fa’ailoilo, le i ai o fuala’au fa’asaina i totonu o le ‘container’, ma fa’aauau ai le sa’iliga se’ia o’o ina maua ai i totonu o le container se fagu (medium size jam jar).
Sa tatala e leoleo le fagu lea ma maua ai i totonu isi tama’i container se tolu o loo i ai vaega o fualaau faasaina o le mariuana.
O le taeao nei lea ua faamoemoe e tatau ona tulai ai lenei alii i luma o le faamasinoga faaitumalo.
SAUNI TALI IOE SUSUNUINA PUSA LAVALAVA LONA TOALUA
O le alii lea na tuuaia i lona amataina lea o se afi e ala i lona susunuina lea o le pusa lavalava a lona toalua, na mafua ai loa ona alu atu le asu ma aafia ai le soifua maloloina o nisi o tagata latou te tuaoi, ua sauni e tali ioe i lea moliaga i lalo o se maliliega ua latou sainia ma le malo.
O le aso Gafua na tea nei na sainia ai e le ua molia ma le malo lea maliliega peitai e le’i failaina i le faamasinoga, ma o le mafuaaga lea ua toe tolopo ai loa le fofogaina o lea maliliega i le aso Tofi o le vaiaso nei.
E tusa ai ma faamaumauga o lenei mataupu o loo taua ai e faapea, o se feeseeseaiga na tulai mai i le va o le alii na aafia ma lona toalua, ina ua fai atu le fafine o ia o le a alu e nofo i lona tina i Pava’ia’i, ona ua le lava le pisa soo o le la aiga, ae na avea ai ma itu na alu ai le ua molia ma inupia, fo’i mai ai loa i le fale ma ave i fafo le pusa lavalava a le fafine ma susunu ai.
O aiga tuai na valaauina leoleo mo se fesoasoani ona o le malosi tele o le asu mai le pusa lavalava lea o loo susunu e le ua molia, ma agai atu ai loa leoleo ma tape le afi, ae auina atu le ua molia i le ofisa mo suesuega, ma taofia ai loa o ia i le toese i le masina na tea nei.
O loo tatalaina pea itua le ua molia i lalo o poloaiga a le faamasinoga e faatali ai le isi ana iloiloga lea ua faatulaga i le aso Tofi.
SOPI SENIO
O le alii lea o loo tuuaia i lona so’aina lea o se isi alii i lana taavale, ua toe tolopo lana iloiloga e faia lea i le masina fou, ina ua talia e le faamasinoga maualuga se talosaga na faaulu e lana loia o Mike White, e toe tolopo ai le uluai iloiloga lea na faatulaga i le taeao ananafi, ona o lea faatoa maua e le itu tetee faamaumauga o lenei mataupu mai le malo.
Na talia e le faamasinoga le talosaga a le itu tetee ma toe faaauau ai loa lenei mataupu i le masina fou o Fepuari.
O loo tumau pea tuutuuga o loo tatala ai Sopi Senio i tua mai le toese i Tafuna, ina ua ia totogiina le $25,000 sa faatulaga e le faamasinoga e tatala ai o ia.
I faamaumauga a le faamasinoga o loo taua ai, o se feeseeseaiga na tulai mai i le va o le ua molia ma le alii na afia i tulaga o fanua, na mafua ai ona tupu le faalavelave e pei ona tuuaia ai le so’aina lea e le ua molia o le alii na aafia i lana taavale.
O loo teena malosi e Senio tuuaiga a le malo faasaga ia te ia.


text:
TOGIOLA: UA LE FALE UI AE UA FALE TAU FA’AFEFE
Na taua e le alii kovana sili ia Togiola Tulafono e faapea, o se tasi o fale aiga sa alu i ai e faaaoga le latou fale ui, na matua faateia ai o ia i le tulaga faaletonu, ma ua le foliga mai ai o se fale ui ae ua o se fale tau faafefe.
Ui o lea, e le’i taumafai le alii kovana sili e alo i le ata o le laau pe taumafai foi e tu mo le malo, ina ua faaalia e nisi o le atunuu i luga o lana polokalame le tele o faasea, ona e le o lelei le faatinoina o tautua a nisi o ofisa a le malo, ae sa ia saunoa e faapea, “E tatau ona avea muamua le malo ma faataitaiga lelei mo le atunuu ma pisinisi.”
O ia faasea e afua mai i nisi o pisinisi tumaoti faapea ai nisi o Ofisa o le malo o loo asia e le atunuu ma maitauina ai tulaga faaletonu i nofoaga e uia e tagata, poo fale le taua aemaise ai foi totonu o Ofisa.
E le o se taimi muamua lea ua faaleo ai e nisi o le atunuu la latou faasea lea i luma o le alii kovana.
Fai mai le tomumu a le isi tina na valaau atu i le polokalame, o lana maitau lava lea i nisi o ofisa o le malo e masani ona asiasi i ai faapea ai nisi o pisinisi ma faleaiga, e maitauina ai lava tulaga faaletonu i mea e uiga e tagata, poo nofoaga foi e agai i ai le atunuu.
“O totonu o nisi o faleoloa e maitauina le tulaga faaletonu ma e atagia mai ai iina e le o faatinoina galuega a le Ofisa o le malo o loo gafa ma lea faiga alofilima,” o le tomumu lea a le tina lea i luga o le polokalame.
O le lagona lava foi lea na taua e le isi tootoo i le isi polokalame na muamua atu a le alii kovana i le mataupu lava lenei, lea foi sa ia talosagaina ai le alii kovana ina ia toe silasila toto’a i lenei faafitauli.
“O le isi faaletonu numera tasi o le malo i le taimi nei o fale uila,” o le saunoaga lea a le alii kovana e tali fuaitau atu ai i le finagalo o le tootoo, “E tausolomua lava foi i isi ofisa o le malo ona tulai mai ai faaletonu lea, atonu o le mafuaaga foi lena e faaletonu atu ai ma nisi o pisinisi ona o loo tau solomua ona latou vaavaai mai i faaletonu o le malo.”
E lei alo le alii kovana ae sa ia taua e faapea, o le isi lea mafuaaga autu na ia tuuina atu ai se tupe mai le vaega tupe a le ARRA e toe faaleleia ai nisi o fale i le maota o le malo o Utulei, le EOB, ona o le tele o le faaletonu sa ia maitauina mai ai.
“E i ai foi fale faleaiga sa ou alu i ai, sa lagona ai lava le fefe e alu i fale e ui ai le atunuu ona o le tulaga faaletonu, ma ua foliga mai ai e le o se fale ui ae o se fale fefe,” o le saunoaga lea a Togiola.
E talitonu le alii kovana, e le o pisinisi uma lea o loo aafia i le faafitauli lea peitai e taua le mataupu e toe avatu ai fautuaga i pisinisi faapea ai ma ofisa o le malo.
Na taua foi e le alii kovana sana fuafuaga ina ia toe tuuina atu sana fautuaga i le Matagaluega o le Soifua Maloloina lea e asia faleoloa, ina ia aua nei gata a latou asiasiga i luga o fata o loo teu ai loa, a ia asiasi uma atu ai ma le faleoloa atoa i luma ma tua ina ia mautinoa, o loo soifua maloloina vaega e ui i ai le atunuu.
“A manuia ma soifua maloloina nofoaga e agai i ai le atunuu e pei o pisinisi ma ofisa o le malo,o le a faapena foi ona soifua maloloina le atunuu ma ola fiafia ona tagata,” o le saunoaga lea a Togiola.


text:
Sauni Art Council mo Pesepesega Kerisimasi
O le aso 12-14 o Tesema ua faatulaga mai e le Ofisa o le Art Councils e faataunuuina ai lana polokalame masani i tausaga uma, o pesepesega mo le Kerisimasi, ma ua avea ai foi le polokalame o lenei tausaga, o le toe polokalame lea a le faigamalo o lo o i ai nei.
E ui e lei tuuina mai se faamatalaga mai le Ofisa o le Kovana Sili i ni matagaluega o le a auai i lenei faamoemoe, peitai ua faalauiloa mai e le Faatonu o le Arts Council ia Leala Pili Elisara e faapea, e oa 48 aufaipese ma ausiva ua maea ona lesitala mo lenei faamoemoe, ma o le aso 3 Tesema ua faamoemoe e amata pasi ai faafiafiaga mo pesepesega o le Kerisimasi.
A mae’a pasia lau polokalama po’o se pese, o le a fa’amauina ma lou taimi e te fa’afiafia ai, ma fa’ailoa i au fa’afiafia ta’itasi.
“O le tausaga lenei, aua o le toe sao lea o le olomatua i lona tofi sa fa’apale ai ele faigamalo, ia o le a faia ma le fiafia ma ave fo’i i ai ma le atoatoa ina ia fa’ailoa atu le agaga o le kerisimasi, ae maise o le fa’afetai ia Kovana Togiola Tulafono ma lana faigamalo, i le avanoa sa ou maua ou te tautua ai i le tatou malo ma ona tagata lautele.” O se fa’amatalaga lea a le Fa’atonu o le Arts Council Leala Elisara Pili.
O le tautua a lea tina sa amatalia mai lava i le tausaga e 1978 lona faigaluega ai i le Arts Council, peita’i na tofia e Kovana Tauese Sunia mo le tofiga Fa’atonu o le Arts Council i le tausaga e 1996 ma ua atoa lelei le 16 tausaga ua ia tau’avea lea tofiga ma le fiafia.
I lea umi o lana ta’ita’iga, e le misia tausaga atofa ta’itasi ma le faigamalaga o le matagaluega ma sui fa’afiafia i so’o se malo e faia ai le Pacific Arts Festival. O lana ta’ita’iga fo’i sa tatou talimalo ai i le Su’igaula a le Atuvasa i le tausaga 2008, ma sa iloga ona fa’amau fa’ailoga a le Atuvasa le matagofie o lea fo’i taligamalo.
E le misia fo’i se polokalama i taimi o tu’uaga umi a le fanau Iuni se’ia pa’ia le Iulai i tausaga ta’itasi e fa’amasani atili ai le fanau talavou i so’o se ituaiga measina tau galuega alofilima fa’asamoa. E a’oina fo’i so’o se ituaiga taleni tau atisi fa’asamoa, e amata mai i le tusiata upeti ma le gaosiga o le elei samoa, ta fa’atagata, lalaga fale ma isi galuega taulima uma fa’asamoa, gaosiga o isi mea sina tau fagotaga fa’asamoa, mailei o le lo, siva ma pesega fa’asamoa ma isi mea fa’apena e fa’a’oaina ai le tagata Samoa mo lona silafia toto’a o lona atunu’u ma lana aganu’u.
O na galuega uma, fa’afetai i lea fo’i ‘au’auna, sa faia le mea sili mo le atunu’u ae maise le fanau lalovaoa o le atunu’u, ia talenia ma iloa e i latou sosia o lona malo.


text:
Faamalolo faiaoga tuuaia i se inuga pia ma fanau aoga
I lalo o se faatonuga mai i le Faatonu Sili o aoga a le malo ia Vaitinasa Dr. Salu Hunkin-Finau, ua faamalolo nei se alii faiaoga mai i le aoga maualuga a Leone ae maua pea lona totogi, a’o faagasolo ona iloiloga i luma o le faamasinoga, i moliaga na afua mai i se latou inuga pia ma ni fanau aoga.
O le taeao ananafi na faatoa tulai ai Jason Laumoli i luma o le Faamasinoga Faaitumalo i lalo o se tusi samania mai le Faamasinoga, e tali i moliaga e valu,e aofia ai moliaga e lima o lona tuuina atu o le ava malosi i fanau talavou, faapea ai ma moliaga e tolu o lona faia o ni gaioiga e ono lamatia ai le saogalemu o fanau talavou.
I faamaumauga a le faamasinoga o lo o taua ai e faapea, o le aso 2 o Fepuari na o’o atu ai matua o se teineitiiti e 17 tausaga, i le Ofisa o Leoleo i Fagatogo, mo le failaina o se tagi faasaga ia Laumoli, i lona faainuina o le tamaitai aoga i le uaina.
Na taua e le teineitiiti na aafia i leoleo e faapea, e faatele taimi na la inu ai ma le alii faiaoga, na aofia ai ma le taimi o le Faauuga a aoga i le 2012, o le taimi o le koneseti a le aoga i le Kerisimasi o le 2012 i le Lee Auditorium, faapea isi taimi ao le’i tuua aoga ia Tesema 2012.
I le taimi mulimuli lava o le Aso Toona’i, aso 2 o Fepuari, lea na ia faainu e le ua molia le teineitiiti na aafia ma isi fanau aoga e to’alua i totonu o lana taavale, e pei ona taua i faamaumauga a le faamasinoga.
Ina ua fesiligia e leoleo le alii faiaoga, sa ia faaamaonia lona faainuina o le teineitiiti i le uaina, ae e le’i inu ai isi tamaiti aoga e toalua sa i totonu o le taavale.
E toatele ni isi o le atunuu na telefoni mai i le Samoa News ma o latou fesiligia le tulaga e faatatau i lenei mataupu po o fea ua fai i ai suesuega a leoleo.
Na faamanino e William Haleck i le Samoa News e faapea, o lo o faagasolo pea i le taimi nei suesuega ma o lo o faatautaia i auala e pei ona faatautaia ai le suesueina o mataupu a soo se tagata e tuuaia i le solia o le tulafono.
Saunoa Haleck e faapea, e ui o le alii faiaoga o le alo o le Sui Komesina, peitai e le o i ai se aafiaga o le Sui Komesina i suesuega o lo o faia e uiga i lenei mataupu.
Na taua e Haleck e faapea, ina ua tulai mai le mataupu faasaga i le alii faiaoga, na taofia ai loa o ia i le toese i Tafuna mo le 48 itula, ao faatali suesuega a leoleo, peitai ina ua tuana’i itula e 48, na toe tatala ai loa le ua molia i tua.
O le aso 21 Fepuari lea ua toe tolopo i ai le mataupu a Laumoli, ma o lo o tumau pea le tatalaina o ia i tua i lalo o poloaiga a le faamasinoga e ao ona usitai i ai e aofia ai le faasa ona toe mafuta ma i latou e tagofia le ava malosi. Ua faasa ona ia toe tagofia le ava malosi poo fualaau faasaina, ua faasa foi ona ia taumafai e sola ese ma le atunuu, a ia avea o ia ma tagatanuu lelei e tausi i tulafono a le malo, ma ia auai i soo se taimi e valaau ai lana mataupu.


text:
O le a le aoaoga a le Tusi Paia e uiga i le pele tupe? O le agasala ea le pele tupe?
Fesili: O le a le aoaoga a le Tusi Paia e uiga i le pele tupe? O le agasala ea le pele tupe?
Tali: O le pele tupe e mafai ona faamatalaina, o le "faaaogaina o se alaga tupe ina ia taumafai e maua se faaopoopoga i se auala e le o mautinoa." E le o faasaina faapitoa mai e le Tusi Paia le pele tupe, le petipeti, poo le tusia o lou igoa e maua ai se alagatupe. Ae peita'i, o loo lapata'iina i tatou e le Upu, ia 'alo ese mai le tui'nanau i le tupe (I Timoteo 6:10; Eperu 13:5). O loo faamalosi mai foi le Upu ina ia tatou 'alo ese ma taumafaiga ia "vave ona mauoa" (Faataoto 13:11; 23:5; Failauga 5:10). O le pele tupe e faa'autu i le tu'inanau i le tupe ma e le taumate e faaosoosoina ai tagata ona o loo folafola mai ai le vave mauagofie ai o le oloa.
O le a le leaga o le pele tupe? O le pele tupe e fai sina faigata aua afai e le faifaiso'o ae faia i ni nai taimi, e ma'imau le tupe, ae e le faapea o se mea "leaga." E tele tagata ua fa'ama'imauina a latou tupe i ia ituaiga ta'aloga. E leai se eseesega o le fa'ama'imau o tupe i le pele tupe ma le matamata tifaga (i le tele o taimi), o le taumafa faaletatau i mea 'ai taugata, po'o le faatauina o se mea e leai sona aoga. Ae i le taimi lava e tasi, e le faapea ua tatau ona pele tupe e toe faaola mai ai ni tupe ua faaalu i mea e le tatau. E le o se mea tatau le faama'imauina o tupe i mea e le aoga. O tupe totoe e tatau ona sefe mo mea o loo mana'omia i le lumana'i pe tuuina atu mo le galuega a le Atua - e le o le faaalu i le pele tupe ma isi tulaga faapena.
O le pele tupe i le Tusi Paia. A o le o manino lelei le Tusi Paia e uiga i le pele tupe, o loo ta'u mai lava le "laki" poo le "le mautinoa." O se faata'ita'iga, taga'i i le faiga o le vili i le tusi o Levitiko ina ia filifilia ai le 'oti e fai ai le taulaga ma le 'oti e faasola. Sa faia e Iosua se vili e iloa ai vaevaega o fanua mo niisi ituaiga. Sa faia foi e Neemia se vili ina ia iloa ai i latou e nonofo i totonu o pa o Ierusalema atoa ma e e tatau ona nonofo i fafo atu. Sa faia le vili e le 'au aposetolo e iloa ai poo ai ua tofia e fai ma sui o Iuta. Fai mai le Faataoto 16:33, "E faia le vili i le fatafata o le ofu; a e mai ia Ieova lona faatonuga uma lava." E leai se mea o loo faatagaina mai ai i le Tusi Paia le pele tupe poo le taaloga "le mautinoa" e fai ma faafiafiaga pe avea foi ma faata'ita'iga o e o loo mulimuli i le Atua.
O fale pele tupe ma taaloga le mautinoa e maua ai le tupe: O fale pele tupe o loo faaaogaina ai so'o se ituaiga togafiti e faamailei ai le tagata pele tupe ina ia tele ai lana tupe e faaalu. E tele foi ina faataugofieina ai pe 'ave fua foi le mea inu malosi, e faaosofia ai onaga, ma faatama'iaina ai le mafaufau lelei ia 'aua ai ne'i faia se filifiliga atamai. O mea uma i le fale pele tupe ua matua faaaogaina e alu ai se vaega tupe matua tele ae leai se toe foi mai, se'i vagana ni tulaga vave mavae e fa'aosofia ai sina fiafiaga puupuu lava. E faamailei tupe maua mai taga a tagata e ala i folafolaga ua faasalalauina, faapea e faatupe ai aoaoga ma isi foi polokalama e ono aoga mo le soifua o tagata. Ae ui i ia faasalalauga, ua tele ni su'esu'ega ua mautinoa ai o tagata pele tupe, e le tele ni tupe maua ma e le tatau ona latou faama'imauina a latou tupe i pepa o le vili. Ua tele na'ua le faatogafiti o faasalalauga faapea e "vave ai ona mauoa" ma ua avea ma faaosoosoga ua le mafai ai e le toatele ona tineia le tu'inanau ae maise i le taimi ua mana'omia ai le tupe. E matua itiiti lava le tupe e maua ina ua malo i nei tulaga, e le taitai ona tala feagai ma le tele o le afaina ua manu'a ai olaga o tagata e toatele.
Atua i le pele tupe ma tulaga uma faapenei: E tele tagata ua fai mai e a na ona o e ta'a'alo i le pele tupe ma mea faapena, ina ia avatu tupe ua malo ai ma le ekalesia, po'o niisi foi itu'aiga faalapotopotoga e aoga iai le tupe. O se mea lelei ia fuafuaga, ae o le mea moni lava e itiiti lava ni nai tagata ua faataunuuina nei ulua'i faamoemoega. Ua maua i su'esu'ega, o le tele o tagata na maua tupe mai nei tulaga ua sili atu lo latou matitiva nai lo le taimi ae le'i maua lea tupe. E to'aitiitii, pe afai foi e tauane ai, ni tupe na foai mo se mea lelei ma le aoga. E le gata i lena, ae e le o mana'omiaina e le Atua a tatou tupe mo lana galuega tala'i i le lalolagi. Fai mai le Faataoto 13:11, "E faaitiiitia le oloa i le fai mea faatauvaa; a o le faaputu mea i galuega, e faateleina ana mea." O le Atua e silisili ese ma o Ia Na te aumaia mea uma o loo mana'omia e le ekalesia e ala i tulaga mama. Pe mata e faaeaina le Atua pe a tatou avatu ia te Ia o ni tupe ua maua mai fualaau faasaina poo tupe sa gaoi mai i se faletupe? E le o mana'omia foi e le Atua se tupe sa "gaoia" mai e matitiva e ala i le faaosoosoga ina ia maua ni oloa.
O loo faapea mai I Timoteo 6:10 ia te i tatou, "Aua o le mana'o i le tupe, o le pogai lea o mea leaga uma lava; ua mananao tele i ai nisi, ona sese ai lava lea o i latou i le upu o le faatuatua, ua tu'ia ai ua ati i latou e i latou i puapuaga e tele." Ua ta'utino mai le Eperu 13:5, "Ia aunoa a outou amio ma le matapeapea; ia gata ia o outou mana'o i mea ua ia te outou; aua ua fetalai mai o ia, Ou te le tuua lava oe, ou te le tuulafoai lava ia te oe." "E leai se na te mafaia ona auauna i alii e toalua; aua e 'ino'ino o ia i le tas, a e alofa atu i le tasi; a le o lea, e faapipii atu ia i le tasi, a e faaleaoga i le tasi. Tou te le mafaia ona auauna i le Atua atoa ma mamone."
Toe taga'i i le itulau ua faaliliuina i le gagana Samoa
O le a le aoaoga a le Tusi Paia e uiga i le pele tupe? O le agasala ea le pele tupe?


text:
Silia 30,000 tagata sosola ona o le mu
AP - E silia i le toa 32,000 le aofai o tagata mai le aai o Waldo i Colorado ua sosola ese mai o latou fale, ona o le malosi tele o le sosolo o le mu lea o loo faatamaia ai le vaomatua o le aai, lea na amata mai i le Colorado Springs ma i’u ina faaleagaina ai fale o le toatele o aiga.
O loo galulue le vaega tinei mu mo le faatamaia o le afi, ae ua mafai foi ona asia e le alii peresetene o le malo tele o Amerika le aai, mo le mataituina o mea ua faaleagaina aemaise ai soifua ua aafia.
Na faaalia e le taitai o le vaega tinei mu a le aai le faasoloatoa o le latou tautua i le aso ma le po, i le taumafai lea e faaumatia le afi, ma o loo maitauina le faaletonu o le tau i le taimi nei i le aai, ma o loo fesoasoani malosi i le faataapeina atu o le afi i isi nofoaga o togavao ma atili sosolo ai le mu, ma ua faamaonia mai i ripoti le i ai o nisi ua maliliu.
I se ripoti mai le falemai i Colorado sa taua ai le oo atu o tagata e toa 20 mo togafitiga ona o manu’a ua aafia ai, ona o aafiaga e mafua mai i le malosi o le asu o le afi.
Na faia foi se saunoaga mai le kovana o le aai ia John Hickenlooper i le tulaga pagatia ua i ai le afi, ma uafoliga mai o se ata tifaga o loo maimoa i ai tagata i le mea o loo tupu, ma ua lagona ai foi le fefe.
‘Faapea nisi e le moni peita o se taimi muamua lea ua ou va’ai ai i se mu uiga ese talu ona ou ola mai.” o tala ia a isi tagata.
Ua iloga mai i aga a tagata feoa’i i alatele e sosola ese mai lea a’ai, le mafiafia o le asu ua ufitia ai so’o se vaipanoa o Colorado Springs. Ua ufitia e nisi o latou gutu ma isu i mitiafu ina ia mafai ona manava i se ea mama mai le asu ma le efuefu i le ea. Ua taofia fo’i feoa’iga i le alatele i le va o setete numera 25, ma e o’o mai lava lea alatele i lea a’ai.
Ua fa’ailoa mai e nisi, “E tusa ma le itula pe sili atu fo’i o taumafai e kava se maila e tasi i luga o le alatele, ona ua matua pisi na’ua feoa’iga i ta’avale, ua leiloa atu se a’ai ma ni moli i le mafiafia o le asu.” O se tala lea a Hillory Davis, 22 tausaga le matua i le vaega o tusitala a le BBC.
I se saunoaga a le ali’i Pule o le Tinei Afi i Colorado Springs, lea fo’i ua leva ona galulue lana vaega i le tineia o lenei mu tele, sa ia fa’ailoa mai ai ile BBC lava, “O le afi lenei e foliga mai o se afa tele ua sasao fa’aafi, ma ua faigata na’ua ona tineia e le aofa’iga o tatou tinei mu o i ai!”
O le a’ai lea, o le tasi lea a’ai tele e lua o Colorado ma e i le itu i matu i saute o le latou alatele e feso’ota’iga ai ma setete tua’oi. O le a’ai lea ua iloga ona e fa’atuina ai le Nofoaga fa’apitoa e a’otauina ai ave va’alele a le Eafosi po’o le Fuava’alele a le Malo Tele.
I le tala mai i le taeao ananafi, ua fa’ailoa mai ua mae’a i ai le afi i le tusa ma le 10 eka o lea nofoaga a le Eafosi ma ua silia ma le 2,100 tagata ua mae’a fa’atula’ia mai totonu o lea nofoaga a le Fuava’alele i le po lava e tasi.
Ua ‘au’au fa’atasi nei le Fuava’alele i ana tagata tinei afi ma le ‘au tinei afi a lea setetee taofia ma tineia le afi ae le’i o’o tele atu i nisi nofoaga i totonu o le latou lotoa. I nisi vaega lava o Colorado ua fa’ailoa mai i High Park ua silia ma le afa ua mae’a ona mu, peita’i e to’alaiti mamao aiga ua mae’a fa’atula’ia mai lea itu o le setete nai lo Colorado Springs.
saunia Leua Aiono Frost


text:
Fa’asele mutu iloiloga Komiti Suesue Senate ma molimau malo
Na faaselemutu i le taeao ananafi le iloiloga a le Komiti Suesue a le Senate ma molimau mai le malo, ina ua tutula’i isi sui o le Komiti Suesue ma tuua le iloiloga, ma le atoa ai le kalama e mafai ai ona faatino galuega a le komiti.
Na amata le iloiloga e toa fa afioga i Senatoa o loo i ai, peitai e te’a laititi loa le afa o le 9:00 i le tateao ananafi, ae tula’i ese loa le afioga i le Sui Taitaifono o le Komiti ia Velega Savali Jr ma Paogofie Fiaigoa, ona totoe ai loa lea na o le taitaifono ia Lualemana Faoa ma Mauga Tasi Asuega, ma faamalulu ai loa Lualemana i molimau ona ua tulai ese atu nisi o sui o le komiti ona o nisi o mafuaaga le maalofia, ae o le a toe faaauau le iloiloga i se aso o le vaiaso fou.
Ae ui na faaselemutu le iloiloga i le taeao ananafi, na maua lava avanoa o nisi o sui o le komiti e fesiligia ai nisi o mataupu, e uiga i le nonogatupe e 20 miliona a le malo, lea na faia i le 2007 mai le Teugatupe a le Vaega o le Litaea.
Mai le nonogatupe e 20 miliona na pasia e le fono, toe $1.2 miliona o loo totoe i le taimi nei, e tusa ai o le ripoti lea na tauaao atu e le tofa Malemo Tausaga i luma o le komiti i le taeao ananafi.
O sui o le malo na molimau i le iloiloga e aofia ai le Teutupe a le malo ia Magalei Logovii, Luatua Filisouaina Tafua, le pule o le Ofisa o le Litaea, m a Tagaloa Toloa Letuli lea o loo avea ma pule o le Ofisa o loo vaavaaia tupe mo Falelima, lea o loo i lalo o le Ofisa a le alii Kovana.
Na taua e Luatua i lana molimau e faapea, o le aso 23 Novema 2007 na faamatuu atu ai ele Ofisa o le Litaea le siaki e 20 miliona o le nonogatupe i le malo, ma o le taimi nei, o loo tulaga lelei le totogiina atu o tupe sa malilie itu e lua totogi atu i masina taitasi, mole umi e 10 tausaga o loo faamoemoe e totogi ai.
E $237,810.25 i le masina o loo totogi e le malo i le Litaea mo le nonogatupe, ma e tusa ma le molimau a Magalei, sa i ai masina sa faaletonu ai le vaega tupe lea o loo faamoemoe e totogi ai le nonogatupe, ma aapa atu ai loa le malo i le Teugatupe Lautele mo se tupe e faaatoa ai le peimeni e manaomia.
Saunoa Velega e faapea, o se tasi o faanoanoaga o loo ia te ia, o le le lelei o le auala sa faasoasoa atu ai vaega tupe o le 20 miliona, ona o nisi o vaega sa pasia e faaalu i ai le tupe ua ova mamao le aofaio le tupe ua latou faaaogaina, mai le tupe sa pasia atu e le Fono.
Mo se faataitaiga e pei ona saunoa Velega, o le Faaalia o Tu ma Aganuu a le Pasefika, lea e $1.28miliona ua ova ai le tupe faaaoga mai le tupe sa faamaonia atu, atoa ai ma le faatauina mai o le vaa toso vaa mai Hawaii, lea e $1.4 miliona ua ova ai le tupe sa pasia mai le tupe na faaaoga.
“O le isi faafitauli lea ua tulai mai, o vaega tupe sa pasia mai le 20 miliona peitai o lea ua tulaga faaletonu mai, mo se faataitaiga o le fale fono sa pasia i ai le $2.8 miliona, peitai o lea ua taua i le ripoti, toe $1.2 milona le tupe o loo totoe mai le 20 miliona,” o le saunoaga lea a Velega.
Na faamanino e Magalei i lana molimau e faapea, na mafua ona ova le tupe na faaaoga i le Faaaliga o Tu ma Aganuu lea na tali malo ai le atunuu i le 2008, e mafua mai i pili mai pisinisi na tagi atu ina ua maea le taligamalo a le atunuu, ina ia totogi atu a latou pili mai tautua sa latou ofoina atu i le taimi o le faamoemoe.
Saunoa Magalei, talu ai e lei i ai se galuega a lona ofisa e fesootai ma tiute tauave a le komiti o le faamoemoe, na faia ai loa le faaiuga ina ia totogi tupe a pisinisi ia o loo tagi atu.
Na toe fesili Velega ia Magalei poo ai e avatu ai le malosi e toe faaaoga ai tupe mai luga o le aofai o tupe na pasia atu e le fono, na saunoa Magalei, o le kovana e i ai le malosi lena e faataga ai ona faaaoga tupe pe afai ua maea le tupe na atoa mo se galuega.
Ua i luma nei o le komiti ripoti uma e uiga i le nonogatupe e 20 miliona, faapea ai ma faamaumauga o le tulafono na pasia e le fono i le 2007, ma ua galulue le komiti mo le iloiloina o ia ripoti ina ia mautu ai sana faaiuga i se taimi o i luma.


text:
Ou te tatalo ia faamanuia ma tausia outou e le Alii, o’u uso e ma tuafafine. Ia i ai Lona filemu na folafola mai ia te outou i le taimi nei ma aso uma.
Ou uso e ma tuafafine, se konafesi ina a mamalu. Ua ou iloa o le a outou ioe faatasi ma au, o savali e musuia. Ua ootia o tatou loto, ma ua faamalolosia a tatou molimau i lenei galuega paia a o tatou lagonaina le Agaga o le Alii. Tau ina ia tatou manatua pea mea na tatou faalogo ai i nei aso e lua. Ou te uunaia outou ia saga suesue atili i savali pe a lolomiina i mekasina o le Ensign ma le Liahona a sau.
E momoli atu lo matou agaga faafetai ia i latou uma taitoatasi sa saunoa, faapea foi i latou sa tuuina atu tatalo. E le gata i lea, sa faagaeetia ma musuia foi musika. Tatou te alolofa i le Aufaipese matagofie a le Tapeneko ma faafetai atu foi i isi uma sa saunia foi musika.
Tatou te auai faatasi i le tuuina atu o lo tatou agaga faafetai ia i latou o le au peresitene aoao ma le fono faatonu a Tamaitai Talavou, o ē na faamalolo ananafi. Na maoae la latou auaunaga faapea lo latou tuuto.
Ua tatou lagolagoina, e ala i le sii o lima, ia uso ma tuafafine ua valaauina i tofiga fou i lenei konafesi. Matou te mananao ia i latou uma ia silafia ua matou sagisagi fiafia atu e galulue faatasi ma i latou i le galuega a le Matai.
O la tatou Ekalesia ua i ai i le lalolagi atoa uso e ma tuafafine. Ua i ai o tatou tagata i le salafa o le kelope. Ou te apoapoai atu ia te outou ia avea outou ma tagatanuu lelei o malo o loo outou nonofo ai ma avea o ni tuaoi lelei i o outou nuu, aapa atu ia i latou o isi tapuaiga faapea foi i o tatou lava tagata. Ia tatou onosai, ma ia agalelei foi ma alolofa atu ia i latou e le tutusa o tatou talitonuga ma tulaga faatonuina. Ua aumaia e le Faaola i lenei lalolagi se savali o le alofa ma le agalelei i alii uma ma tamaitai. Ia tatou mulimuli i Lana faataitaiga.
Ou te tatalo ia mafai ona tatou iloa manaoga o i latou o loo siomia ai i tatou. O loo i ai nisi, aemaise i le autalavou, ua ogaoga le aafia ai i fualaau faasaina, ola lē mama, ponokalafi, ma isi mea. O loo i ai i latou ua tuulafoaiina, e aofia ai fafine ma tane ua maliliu o latou taitoalua, o ē o loo moomoo mo mafutaga ma amanaia e isi. Ia tatou sauniuni e tuuina atu ia i latou se lima fesoasoani ma se loto e alofa.
Ua tatou ola i se taimi i le talafaasolopito o le lalolagi, ua matua tele naua luitau faigata ae o loo tele ai foi avanoa ma mafuaaga e olioli ai. E moni, e i ai taimi tatou te oo ai i le le fiafia, lototiga, ma mafatiaga i o tatou lava olaga. Peitai, afai tatou te tuu lo tatou faatuatuaga i le Alii, o le a Ia fesoasoani mai i o tatou faigata, tusa lava po o le a. Na aumaia e le Fai Salamo le faamautinoaga lenei: “E afe ane le tagi i le afiafi, a o le alaga fiafia i le taeao.”1
Ou uso e ma tuafafine, ou te manao ia outou iloa lo’u matua faafetai i le talalelei a Iesu Keriso, na toefuatai mai i nei aso e gata ai e ala mai i le Perofeta o Iosefa Samita. O le ki lea i lo tatou fiafia. Tau ina ia tatou lotomaualalo ma lototatalo, ma le faatuatua e mafai e lo tatou Tama Faalelagi ona taiala ma faamanuia i tatou i o tatou olaga.
Ou te tuuina atu la’u molimau patino ma tautino atu ia te outou o loo soifua le Atua, e faafofoga mai o Ia i tatalo a loto e faamaulalo. O Lona Alo, lo tatou Faaola ma le Togiola, ua fetalai mai ia i tatou taitoatasi: “Faauta, ou te tu atu i le puipui ma tu’itu’i atu: Ai se tasi e faalogo mai i lo’u leo ma tatala mai le puipui, ou te ulufale atu ia te ia.”2 Tau ina ia tatou talitonu i nei upu ma faaaoga lenei folafolaga.
A o faamaeaina lenei konafesi, ou te talosagaina faamanuiaga o le lagi i luga o outou taitoatasi. Ia faatutumu o outou maota ma laoa i le filemu, toafimalie, faaaloalo, ma le alofa. Ia faatumuina i le Agaga o le Alii. Ia fafaga ma faafailele a outou molimau o le talalelei, ia avea o se puipuiga ia te outou mai mea faafefete a Satani.
Seia tatou toe feiloai i le isi ono masina, ou te tatalo ia faamanuia ma tausia outou e le Alii, o’u uso e ma tuafafine. Ia i ai Lona filemu na folafola mai ia te outou i le taimi nei ma aso uma. Faafetai atu mo a outou tatalo mo au faapea foi le Au Pulega Aoao uma. Matou te matua faafetai atu ia te outou. I le suafa o lo tatou Faaola ma le Togiola, o lē o loo tatou auauna i ai, o Iesu Keriso, le Alii, amene.


text:
Tuumalo susuga Faifeau Toeaina Masalosalo Sopoaga
O se tala faanoanoa ua ufitia ai le atunuu, tainane le galuega paia a le Atua, ina ua tuua le malo e le susuga i le alii Faifeau Toeaina ia Rev. Elder Masalosalo Sopoaga, ona o le valaau paia a le Atua, i le tuana’i ai o tausaga e 73 sa tautua ai mo lona aiga, nuu, atunuu aemaise le galuega paia a le Atua.
O Rev. Sopoaga na maliu i le maota gasegase o le LBJ i Fagaalu i le taeao o le aso Lulu na te’a nei, e pei ona faamaonia mai e lona alo tamaitai ia Menorah, a’o i ai i ona tafatafa lona faletua ia Simoe ma nai ona alo e toalua o Menorah ma Hesedh.
O ni lagona e faigata ona faamatala taimi o le mafutaga aemaise ai o le soifuaga auauna i le Atua ma le atunuu, ao taumafai lona aiga e faailoa sini tetele na mafai ona ausia e lenei auauna ao tautua ai i le galuega a le Atua.
Na amata mai le soifuaga aoaoina o Rev. Sopoaga i le aoga faa faifeau i lona nuu o Salelologa i Savai’i na soifua a’e ai, ona sosoo ai loa lea ma le aoga a Maluafou, ma aga’i atu ai le kolisi a Leulumoega Fou ma faaauau atu ai i le Iunivesite i Suva i Fiti.
Na maea lana aoga i Fiti ona agai atu loa lea i le aoga a St. John NZ, sosoo atu ai ma le Hebrew University i Ierusalema, o le Iunivesite a Chicago i Illinois ma agai atu ai i le Iunivesite a London i Peretania mo le faalauteleina o lona olaga aoaoina, ma ia maua mai ai faailoga tetele sa avea ai o ia o se tasi o sikola o le Tusi Paia.
“O aoga uma ia sa aoga ai le toeaina ma maua mai ai nisi o ana faailoga sa fesoasoani i le galuega faafaifeau na galue ai mo le tele o tausaga,” o le saunoaga lea a Menorah.
Ina ua taliu mai o ia i Samoa mai ana aoaoga i fafo, sa amata galue Rev. Sopoaga o se faiaoga i le Kolisi Faafaifeau i Malua Theological College, ma tofia ai o ia e avea ma pule aoga mo le tolu tausaga mai le 1976 e oo atu i le 1979.
“Sa galue muamua o ia i le ekalesia EFKS i Solosolo i Samoa, a’o le’i tofia na te vaaia le ekalesia EFKAS i Pago Pago mai le 1981 seia oo atu i le 2010 na malolo ritaea ai,” o se faamatalaga lea a Menorah.
O le susuga Rev. Sopoaga na malolo litaea mai le galuega faa faifeau i le mae’a ai o le fonotele a le Ekalesia i le 2010, i le tuana’i ai lea o tausaga e 30 sa tautua ai i le ekalesia EFKAS i Pago Pago.
Ao galue o ia i le ekalesia i Pago Pago, sa avea o ia ma faiaoga i le Kolisi Faa Faifeau i Kanana Fou. Sa avea foi o ia ma taitaifono o le Komiti o le Palola mo le tele o tausaga i taimi o le nofoaiga a Kovana Lutali.
E tele uiga ma amioaga e faagalo gata ai e lona aiga le alii faifeau i aso o le latou mafutaga.
“O lenei tama, e faamuamua lava lana galuega faa faifeau nai lo se isi lava mea o lenei olaga, o se tama e onosa’i, e talitiga, e tiga lava ona tigaina i lona gasegase ae a fesili atu i ai poo a mai o ia, e tasi lava lana tali o loo manuia,” o nisi ia o uiga e manatua ai e Menorah lona tuaa.
“O le alii faifeau o se tagata e ese le loto mau i ona lagona, o se tagata e tautala soo, e loto fiafia, e faigofie foi lona olaga, e faamasani gofie i soo se tagata, na te le faailogaina foi se tagata e talanoa ma mafuta i ai, e agamalu ae sili ai i na uiga uma o ia o se tama e loto alofa ma tausaafia,” o nisi ia o uiga e manatua ai e le faletua ia Simoe le susuga ia Rev. Sopoaga i le la mafutaga.
O lo o i ai pea le tino maliu o le alii faifeau i le maota gasegase i Fagaalu e faatali ai se isi fuafuaga mo ona toe sauniga mai lona aiga.
O lo o soifua mai pea i le taimi nei lona faletua ia Simoe, o ona alo e toalua atoa ai ma ana fanau fai.
Ia faamaise le Agaga Paia o le Atua i le paia o aiga loto faavauvau.


text:
Fetufaaiga Faleomavaega ma le atunu’u i luga o le ea
O le mataupu i le to’atele o fanau e i’u mai i Aoga Maualuluga ma le Kolisi i le atunu’u o lo o tau saili ni galuega, o se tasi lea o mataupu na aofia ai i le fetufaaiga a le tofa Faleomavaega Eni ma le atunu’u, i luga o lana polokalama i le aso Lulu na te’a nei.
O lea mataupu na laga e se tasi o to’oto’o ina ua ia fa’aleo lona fa’asea i le malo, i le to’atele o fanau ua fiu e tau saili ni galuega ae ua le maua lava, ma i’u ai loa ina tuua e fanau le atunu’u ae malaga atu i Amerika e saili galuega ai.
“Fai mai fo’i o le lumana’i o le atunu’u o lo’o fa’amoemoe i tupulaga lalovaoa, a’o lenei e fiu nai fanau e talosaga mo ni galuega ae tasi lava le tali ua leai ni galuega a le malo ma kamupani tua,” o le fa’asea lea a le to’oto’o.
Saunoa Faleomavaega, e le na o Amerika Samoa o lo’o fa’alogoina ai le tulaga fa’aletonu lea i le leai o ni galuega i le malo ma pisinisi tua, ae ua o’o lava fo’i i totonu o le malo tele, ma mafua ai ona o’o atu i le to’a 25 miliona tagata Amerika e leai ni galuega i le taimi nei.
Saunoa Faleomavaega, o se tasi o fa’afitauli o lo’o feagai ma le malo tele o Amerika Samoa nei, o le tau totogiina lea o ana aitalafu lea ua o’o atu i le $14 tiliona (trillion), ma o le isi lea fa’afitauli o lo’o a’afia ai le tamaoaiga o le malo tele, peita’i o lana tatalo, talosia ia mafai ona fesoasoani ni galuega e maua i fafo mo alo ma fanau a le atunu’u ua saili galuega atu i Amerika.
A’AFIA LE ATUNU’U I LE AITALAFU A LE MALO I LE ASPA
E talitonu nisi o le atunu’u e pei ona latou fa’aalia i luga o le polokalame a le tofa Faleomavaega i le vaiaso nei, o le aitalafu a le malo i le ASPA e lata i le $6 miliona lea ua mafua ai ona pagatia le atunu’u i le taugata o tautua a le ASPA.
E ui o se mataupu ua tele taimi e talanoa ma fetufaa’i ai le atunu’u ma ona ta’ita’i, peita’i na taua e se tasi o to’oto’o i luga o le polokalame le mafatia o lona loto pe a mafaufau atu i le tele o le aitalafu a le malo e le o totogiina, ae o le atunu’u e tiga lava ona le atoa se $50 o le pili e le’i totogiina, e tipi lava e le ASPA le moli po’o le suavai taumafa fo’i.
“O lea ua amo e le atunu’u le mamafa o le avega a le malo, ma ua o’o lava i aiga lima vaivai ua matua aafia uma lenei tulaga, ae o lea lava e ola fiafia le malo, lea fo’i ua teena e le kovana le pili a le Fono e taofi ai si’itaga a le ASPA, ma ua le iloa ai e le atunu’u po’o fea o le a sulu i ai,” o le fa’asea lea a le to’oto’o lava.
Saunoa Faleomavaega, o le fa’aiuga a le kovana e teena le pili a le Fono e taofi ai si’itaga a le ASPA, o se fa’aiuga sa faia ina ua mautinoa, ua leai fo’i se isi la’asaga a le ASPA e fai ina ia maua mai ai se tupe e fa’atino ai tulaga moomia o lana tautua.
Na pau le itu na fa’anoanoa ai le ali’i faipule, o le le tu’u avanoa o le ASPA i pili a nai aiga lima vaivai, pe afai e mae’a le masina ae le’i maea ona totogi le pili, ae tiga lava ona laititi le tupe e le’i uma ona totogi, e tipi lava e le ASPA, ae o lea e faulala’i le aitalafu a le malo e le o faia ai lava se gaioiga.
FALETUPE ATINA’E MA LE LATOU POLOKALAME
Na fa’aalia e se tootoo i luga o le polokalama a le tofa Faleomavaega lona le fiafia i le auala o lo’o fa’atautaia ai e le Faletupe o Atina’e lana polokalame, lea e talosaga atu ai tagata e vaivai le tamaoaiga mo ni vaega tupe e fa’aleleia ai a latou maota tuai.
O le itu na taua e le to’oto’o lea ua mafua ai lana fa’asea, o le vaaia lea ma le fa’anoanoa o nisi o le mamalu o le atunu’u, ua momoe ai i le nofoaga e tu’uina atu ai tusi talosaga mo nonogatupe, i le maota o le Fale Laumei i Utulei i le po o le aso Gafua na te’a nei, ona o le fa’amoemoe ia aofia ai i totonu o le ulua’i 50 tusi talosaga e talia e le Faletupe.
“Talu ona tula’i mai Utu (Abe Malae) i le peresetene o le Faletupe e le’i tula’i mai lava ni tulaga fa’aletonu fa’apenei, ae foliga mai o lea o lo’o maitauina le tula’i so’o mai pea o lenei fa’afitauli,” o le fa’asea lea a le to’oto’o.
Na pau le saunoaga a le ali’i faipule e tusa ai o lenei mataupu, o le toe fesiligia lea o le pulega o le Faletupe i le mafuaaga ua ala ai ona momoe tagata e fa’atalitali ni o latou avanoa mo le polokalame.
O le po o le aso Gafua na te’a nei na taua ai le silia i le to’a 70 nisi o le atunu’u na momoe i fafo o le fale laumei i Utulei, ona o le naunau ia o latou maua avanoa mo tusi talosaga muamua e 50 e taulimaina e le faletupe.
O le polokalame lenei a le faletupe o Atina’e a le atunu’u mo nonogatupe e fausia ai fale, o lo’o va’ava’alua ma le polokalame a le feterale ua taua o le HUD-Home Investment Partnership for Program Year 2011.
E tusa ma le $254,912 le tupe o lo’o fuafua le faletupe o atina’e latou te mauaina mai i lenei polokalame, atoa ai ma se isi fo’i vaega tupe fa’aopoopo e fesoasoani atili ai i le polokalame.
Mo fale toe fa’afou e mafai ona o’o atu le maualuga o le talosaga i le $72,000 ae mo fale fou e fia fausia e mafai ona o’o atu i le $31,250 le maualuga o le talosaga.
I ripoti na taua ai, o le afiafi o le aso Gafua na amata taunu’u ai nisi o le atunu’u i luma o le fale laumei ma momoe ai mo le po atoa, ma le fa’amoemoe ia muamua i luma o le laina i le taimi e tatalaina ai talosaga i le aso Lua na soso’o ai.